Avis juridique important

|

32001H0613

Σύσταση του Ευρωπαϊκού Κοινοβουλίου και του Συμβουλίου, της 10ης Ιουλίου 2001, για την ενδοκοινοτική κινητικότητα των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών

Επίσημη Εφημερίδα αριθ. L 215 της 09/08/2001 σ. 0030 - 0037

Σύσταση του Ευρωπαϊκού Κοινοβουλίου και του Συμβουλίουτης 10ης Ιουλίου 2001για την ενδοκοινοτική κινητικότητα των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών(2001/613/ΕΚ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη περί ιδρύσεως της Ευρωπαϊκής Κοινότητας και ιδίως τα άρθρα 149 παράγραφος 4 και 150 παράγραφος 4,την πρόταση της Επιτροπής,τη γνωμοδότηση της Οικονομικής και Κοινωνικής Επιτροπής(1),τη γνώμη της Επιτροπής των Περιφερειών(2),αποφασίζοντας σύμφωνα με τη διαδικασία του άρθρου 251 της συνθήκης(3),Εκτιμώντας τα εξής:(1) H διακρατική κινητικότητα των προσώπων συμβάλλει στην άνθηση των διαφόρων εθνικών πολιτισμών και επιτρέπει στους ενδιαφερομένους να εμπλουτίσουν το προσωπικά τους πολιτισμικά και επαγγελματικά βιώματα και στο σύνολο της ευρωπαϊκής κοινωνίας να επωφεληθεί αναλόγως· η πείρα αυτή αποδεικνύει ακόμα πιο αναγκαία στο πλαίσιο των σημερινών περιορισμένων προοπτικών απασχόλησης και σε μια αγορά εργασίας που απαιτεί περισσότερη ευελιξία και ικανότητα προσαρμογής στις αλλαγές.(2) Η κινητικότητα των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών -είτε στο πλαίσιο των κοινοτικών προγραμμάτων είτε έξω από αυτό- εντάσσεται στο πλαίσιο της ελεύθερης κυκλοφορίας των προσώπων η οποία αποτελεί μια από τις θεμελιώδεις ελευθερίες οι οποίες προστατεύονται από τη συνθήκη· τα δικαιώματα της ελεύθερης κυκλοφορίας και της ελεύθερης διαμονής αναγνωρίζονται για κάθε πολίτη της Ένωσης υπό τους όρους που προβλέπονται από το άρθρο 18 της συνθήκης.(3) Η οδηγία 68/360/ΕΟΚ του Συμβουλίου της 15ης Οκτωβρίου 1968 περί καταργήσεως των περιορισμών στη διακίνηση και στη διαμονή των εργαζομένων των κρατών μελών και των οικογενειών τους στο εσωτερικό της Κοινότητας(4), αναγνωρίζει το δικαίωμα διαμονής των μισθωτών εργαζομένων και των μελών της οικογένειάς τους· η οδηγία 93/96/ΕΟΚ του Συμβουλίου της 29ης Οκτωβρίου 1993 σχετικά με το δικαίωμα διαμονής των σπουδαστών(5) υποχρεώνει τα κράτη μέλη να αναγνωρίσουν το δικαίωμα διαμονής για κάθε σπουδαστή υπήκοο άλλου κράτους μέλους, ο οποίος γίνεται δεκτός σε πρόγραμμα επαγγελματικής κατάρτισης, καθώς και στον (στην) σύζυγό του και στα συντηρούμενα τέκνα τους οι οποίοι δεν έχουν αυτό το δικαίωμα βάσει άλλης διάταξης του κοινοτικού δικαίου· εξάλλου, η οδηγία 90/364/ΕΟΚ του Συμβουλίου της 28ης Ιουνίου 1990 σχετικά με το δικαίωμα διαμονής(6) αναγνωρίζει γενικότερα το δικαίωμα διαμονής στους πολίτες της Ένωσης υπό ορισμένες προϋποθέσεις.(4) Η κινητικότητα των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών εντάσσεται επίσης στο πλαίσιο της αρχής της απαγόρευσης των διακρίσεων λόγω ιθαγενείας η οποία προβλέπεται στο άρθρο 12 της συνθήκης. Η αρχή αυτή εφαρμόζεται στους τομείς που καλύπτει η συνθήκη, όπως προκύπτει από τη νομολογία του Δικαστηρίου. Συνεπώς εφαρμόζεται και στους τομείς της εκπαίδευσης, της κατάρτισης και της νεολαίας.(5) Το Συμβούλιο και οι εκπρόσωποι των κυβερνήσεων των κρατών μελών, που συνήλθαν σε επίπεδο κορυφής στη Νίκαια στις 14 Δεκεμβρίου 2000(7), ενέκριναν ψήφισμα που προβλέπει Σχέδιο Δράσης για την κινητικότητα, το οποίο εγκρίθηκε επίσης στο Ευρωπαϊκό Συμβούλιο της Νίκαιας.(6) Ο κανονισμός (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας(8), ισχύει εν μέρει και για τους σπουδαστές βάσει του κανονισμού (ΕΚ) αριθ. 307/1999 του Συμβουλίου(9).(7) Ο κανονισμός (ΕΟΚ) αριθ. 1612/68 του Συμβουλίου, της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας(10), προβλέπει την ίση μεταχείριση των μισθωτών εργαζομένων και των μελών της οικογένειάς τους οι οποίοι έχουν ασκήσει το δικαίωμά τους για ελεύθερη κυκλοφορία, όσον αφορά την πρόσβαση στην εκπαίδευση και την επαγγελματική κατάρτιση.(8) Η αναγνώριση των επαγγελματικών προσόντων για την πρόσβαση σε νομοθετικώς κατοχυρωμένα επαγγέλματα, όπως αυτό του εκπαιδευτικού, καθώς και για την άσκηση αυτών, διέπεται στην Κοινότητα από το γενικό σύστημα που καθιερώθηκε από τις οδηγίες 89/48/ΕΟΚ του Συμβουλίου(11) και 92/51/ΕΟΚ του Συμβουλίου(12).(9) Το ψήφισμα του Συμβουλίου της 3ης Δεκεμβρίου 1992(13) σχετικά με τη διαφάνεια των τυπικών προσόντων και εκείνο της 15ης Ιουλίου 1996(14) σχετικά με τη διαφάνεια των πιστοποιητικών επαγγελματικής εκπαίδευσης καλούν την Επιτροπή και τα κράτη μέλη να λάβουν μέτρα για την βελτίωση της αμοιβαίας κατανόησης των συστημάτων προσόντων στα διάφορα κράτη μέλη και των ίδιων των προσόντων, καθιστώντας τα σαφέστερα και πιο κατανοητά και συνεπώς πιο διαφανή. Eξάλλου, ιδρύθηκε ένα ευρωπαϊκό φόρουμ στον τομέα της διαφάνειας των επαγγελματικών προσόντων, προκειμένου να υποβάλει συγκεκριμένες προτάσεις για την υλοποίηση αυτών των ψηφισμάτων. Οι πρώτες προτάσεις του υποβλήθηκαν τον Φεβρουάριο του 2000.(10) Η συμμετοχή των νέων σε εθελοντικές διεθνικές δραστηριότητες συμβάλλει στο μελλοντικό επαγγελματικό προσανατολισμό τους, προωθεί την ανάπτυξη των κοινωνικών τους προσόντων και την ισορροπημένη τους ενσωμάτωση στην κοινωνία, συνεισφέροντας έτσι στην ανάπτυξη ενεργών πολιτών· επιπλέον, δεδομένου ότι η εθελοντική δραστηριότητα συνιστά σαφώς μη κερδοσκοπική και μη αμειβόμενη δραστηριότητα αλληλεγγύης, δεν είναι σκόπιμο να εξομοιώνεται από την εθνική νομοθεσία με μισθωτή απασχόληση.(11) Το Συμβούλιο ζήτησε εξάλλου από την Επιτροπή να μελετήσει τη δυνατότητα εθελοντικής υλοποίησης ενός ευρωπαϊκού συμπληρώματος των διπλωμάτων προκειμένου να δημιουργηθεί συνέργεια μεταξύ της ακαδημαϊκής και της επαγγελματικής αναγνώρισης(15). Οι εργασίες που πραγματοποίησε για το σκοπό αυτό η Επιτροπή από κοινού με το Συμβούλιο της Ευρώπης και με την UNESCO ολοκληρώθηκαν και σύντομα θα ακολουθήσει εκστρατεία ευαισθητοποίησης.(12) Παρά τις προαναφερθείσες διατάξεις, στο Πράσινο Βιβλίο "Εκπαίδευση, κατάρτιση, έρευνα: τα εμπόδια στη διακρατική κινητικότητα" που εξέδωσε η Επιτροπή τον Οκτώβριο του 1996, διαπιστώνεται η ύπαρξη εμποδίων στην κινητικότητα. Οι διαφορές μεταξύ των κρατών μελών όσον αφορά το καθεστώς του σπουδαστή, του επιμορφωνομένου ατόμου, του εκπαιδευτικού και του εκπαιδευτή, και ιδίως οι διαφορές στις διατάξεις σχετικά με το δικαίωμα διαμονής, το εργατικό δίκαιο και την κοινωνική ασφάλιση ή φορολογία, αποτελούν εμπόδιο για την κινητικότητα. Ομοίως, το γεγονός ότι δεν αναγνωρίζεται η ιδιαιτερότητα της εθελοντικής υπηρεσίας αποτελεί εμπόδιο στην κινητικότητα των εθελοντών.(13) Οι επιχειρούντες να υλοποιήσουν την κινητικότητα στους τομείς της εκπαίδευσης, της κατάρτισης και της νεολαίας, ιδίως δε οι σπουδαστές, τα επιμορφωμένα άτομα, οι εθελοντές καθώς και οι εκπαιδευτικοί και εκπαιδευτές, αποθαρρύνονται συχνά από τα πολυάριθμα εμπόδια που αντιμετωπίζουν, όπως αποδεικνύουν οι αναφορές τους προς το Ευρωπαϊκό Κοινοβούλιο· εν προκειμένω, η Κοινότητα θα πρέπει να ανταποκριθεί στις προσδοκίες των πολιτών της όσον αφορά την κινητικότητα σε θέματα εκπαίδευσης και επιμόρφωσης.(14) Στο πλαίσιο του άρθρου 293 της συνθήκης, που καλεί τα κράτη μέλη να διεξάγουν, μεταξύ άλλων, διμερείς διαπραγματεύσεις, εφόσον είναι αναγκαίο, για να εξασφαλίσουν προς όφελος των υπηκόων τους την κατάργηση της διπλής φορολογίας εντός της Κοινότητας, υπενθυμίζεται ότι αυτό το δίκτυο διμερών συμβάσεων δεν έχει ολοκληρωθεί ακόμη, με αποτέλεσμα να εξακολουθούν να υφίστανται εμπόδια στην κινητικότητα.(15) Το Πράσινο Βιβλίο πρότεινε σειρά αξόνων δράσης για την άρση αυτών των εμποδίων, οι οποίοι εγκρίθηκαν, σε μεγάλο βαθμό, στο πλαίσιο των συζητήσεων που οργανώθηκαν σχετικώς σε όλα τα κράτη μέλη· είναι, συνεπώς, αναγκαίο να αρθούν αυτά τα εμπόδια στην κινητικότητα· θα πρέπει να δοθεί ιδιαίτερη προσοχή στις ανάγκες των περισσότερο μειονεκτικών και ευάλωτων ομάδων, όπως τα άτομα με ειδικές ανάγκες.(16) Το Ευρωπαϊκό Συμβούλιο της Λισσαβόνας της 23ης και 24ης Μαρτίου 2000 εκφράσθηκε υπέρ της κινητικότητας ως θεμελιώδους στοιχείου μέσα στη νέα κοινωνία της γνώσης και στο πλαίσιο της προώθησης της δια βίου κατάρτισης· κάλεσε τα κράτη μέλη, το Συμβούλιο και την Επιτροπή:- να λάβουν τα αναγκαία μέτρα αρμοδιότητός τους προκειμένου να ενθαρρύνουν την κινητικότητα των φοιτητών, των εκπαιδευτικών και των εκπαιδευτών, ειδικότερα μέσω της άρσης των κωλυμάτων, μέσω της αυξημένης διαφάνειας στην αναγνώριση των προσόντων και των περιόδων σπουδών και κατάρτισης, καθώς και μέσω ειδικών μέτρων για την κατάργηση των εμποδίων στην κινητικότητα των εκπαιδευτικών μέχρι το 2002,- να δημιουργήσουν κοινό ευρωπαϊκό πρότυπο βιογραφικών σημειωμάτων προκειμένου να διευκολυνθεί η κινητικότητα βοηθώντας τα εκπαιδευτικά ιδρύματα, τα κέντρα κατάρτισης και τους εργαζόμενους να αξιολογούν καλύτερα τις αποκτηθείσες γνώσεις.Το Ευρωπαϊκό Συμβούλιο έχει εξάλλου καλέσει το Συμβούλιο και την Επιτροπή να μελετήσουν τη δημιουργία ευρωπαϊκής βάσης δεδομένων για τις δυνατότητες απασχόλησης και μαθητείας, η οποία μπορεί να διευκολύνει την κινητικότητα, βελτιώνοντας παράλληλα την απασχολησιμότητα και μειώνοντας το έλλειμμα προσόντων.(17) Η κινητικότητα ευνοεί τη γνωριμία με νέες πολιτιστικές και κοινωνικές πραγματικότητες· πρέπει συνεπώς να διευκολυνθεί η πολιτιστική προετοιμασία και η απόκτηση βασικών γνώσεων όσον αφορά τον τρόπο ζωής και εκμάθησης και τις ισχύουσες πρακτικές εργασίας στις διάφορες ευρωπαϊκές χώρες, καθώς και η ομαλή επιστροφή, κυρίως εκπαιδεύοντας στη διαπολιτισμικότητα τα κατάλληλα άτομα επαφής των ομάδων στόχων (καθηγητές και διοικητικούς υπαλλήλους των πανεπιστημίων, εκπαιδευτικούς και εκπαιδευτές αρμόδιους για την επαγγελματική κατάρτιση, εκπαιδευτικούς και διευθυντές σχολείων, προσωπικό των οργανώσεων ανταλλαγής, τόσο κατ' οίκον όσο και στις χώρες υποδοχής), να ενθαρρυνθούν δε τα εκπαιδευτικά ιδρύματα και οι φορείς κατάρτισης να ορίσουν προσωπικό αρμόδιο προσωπικό για το συντονισμό και τη διευκόλυνση της διαπολιτισμικής εκπαίδευσης των εν λόγω ατόμων.(18) Η παρούσα σύσταση διατυπώνεται σύμφωνα με την αρχή της επικουρικότητας του άρθρου 5, στο βαθμό που απαιτείται κοινοτική δράση, η οποία συμπληρώνει τη δράση των κρατών μελών, για την άρση των εμποδίων στην κινητικότητα· σε αυτό το πλαίσιο πρέπει να τονιστεί ότι η κινητικότητα απαιτεί κοινοτική παρέμβαση, λόγω του ότι παρουσιάζει, ως εκ της φύσεώς της, διακρατικές πτυχές· η παρούσα σύσταση διατυπώνεται επίσης σύμφωνα με την αρχή της αναλογικότητας του ιδίου άρθρου δεδομένου ότι δεν υπερβαίνει τα αναγκαία όρια για την επίτευξη των επιδιωκομένων στόχων.(19) Η παρούσα σύσταση αποβλέπει στην ενθάρρυνση της συνεργασίας μεταξύ των κρατών μελών σε θέματα κινητικότητας, με υποστήριξη των δράσεών τους και πλήρη σεβασμό των εκ της εθνικής νομοθεσίας αρμοδιοτήτων τους, ιδίως όσον αφορά την υλοποίηση των προσκλήσεων που περιέχει.(20) Η παρούσα σύσταση αφορά τους υπηκόους κρατών μελών που επιθυμούν να αποκτήσουν εμπειρία σε άλλο κράτος μέλος από εκείνο της καταγωγής τους· ωστόσο, πρέπει να υπενθυμιστεί ότι το Ευρωπαϊκό Συμβούλιο του Τάμπερε, στις 15 και 16 Οκτωβρίου 1999, δήλωσε σαφώς ότι η Ευρωπαϊκή Ένωση πρέπει να εξασφαλίσει "ισότιμη μεταχείριση στους υπηκόους τρίτων χωρών που διαμένουν νόμιμα στην επικράτεια κράτους μέλους" και ότι μια πιο ενεργητική πολιτική κοινωνικής ένταξης θα πρέπει να έχει ως φιλοδοξία να τους προσφέρει δικαιώματα και να τους επιβάλλει υποχρεώσεις ανάλογες με αυτές των πολιτών της Ένωσης· στους υπηκόους τρίτων χωρών που διαμένουν νόμιμα σε ένα κράτος μέλος θα πρέπει να χορηγείται ένα σύνολο δικαιωμάτων κατά το δυνατόν πλησιέστερων προς τα δικαιώματα των οποίων απολαύουν οι πολίτες της Ένωσης.(21) Η συμμετοχή στα κοινοτικά προγράμματα σχετικά με την εκπαίδευση, την κατάρτιση και τη νεολαία είναι ανοικτή στις χώρες της Ευρωπαϊκής Ζώνης Ελεύθερων Συναλλαγών (ΕΖΕΣ) που συμμετέχουν στον Ευρωπαϊκό Οικονομικό Χώρο και τις συνδεδεμένες Χώρες της Κεντρικής και Ανατολικής Ευρώπης (ΧΚΑΕ), σύμφωνα με τους όρους που προβλέπονται στις ευρωπαϊκές συμφωνίες, στα συμπληρωματικά πρωτόκολλά τους και στις αποφάσεις των αντίστοιχων συμβουλίων σύνδεσης, στην Κύπρο, τη Μάλτα και την Τουρκία· για το σκοπό αυτό η παρούσα σύσταση θα πρέπει να γνωστοποιηθεί σε αυτές τις χώρες και να διευκολυνθεί η κινητικότητα των υπηκόων αυτών των χωρών οι οποίοι, στο πλαίσιο ενός κοινοτικού προγράμματος, πραγματοποιούν σπουδές ή κατάρτιση, συμμετέχουν σε εθελοντικές δραστηριότητες ή πραγματοποιούν δραστηριότητα εκπαιδευτικού ή εκπαιδευτού εντός της Ευρωπαϊκής Ένωσης.(22) Τα κοινοτικά προγράμματα, μεταξύ των οποίων και τα προαναφερθέντα, επέτρεψαν να αναπτυχθούν σε κοινοτικό επίπεδο ορθές πρακτικές και σημαντικά εργαλεία που αποσκοπούν στη διευκόλυνση της κινητικότητας των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών· θα πρέπει να επιδιωχθεί η ευρύτερη δυνατή αξιοποίηση των πρακτικών και εργαλείων αυτών,I. ΣΥΝΙΣΤΟΥΝ στα κράτη μέλη:1. Κοινά μέτρα για όλες τις κατηγορίες ατόμων που αφορά η παρούσα σύσταση:α) να λάβουν τα μέτρα που κρίνουν κατάλληλα ώστε να αρθούν τα νομικά και διοικητικά εμπόδια στην κινητικότητα των προσώπων που αρχίζουν σε άλλο κράτος μέλος κύκλο σπουδών, περίοδο επαγγελματικής κατάρτισης, εθελοντική δραστηριότητα, δραστηριότητα εκπαιδευτικού ή εκπαιδευτού, ιδίως στο πλαίσιο κοινοτικών προγραμμάτων (ιδίως Σωκράτης, Leonardo da Vinci, Νεολαία) ή και εκτός του πλαισίου αυτού· να προωθήσουν, σε συνεργασία με την Επιτροπή, την ανταλλαγή εμπειριών και ορθών πρακτικών που αφορούν τη διακρατική κινητικότητα των ενδιαφερόμενων ατόμων καθώς και τις διάφορες πτυχές της παρούσας σύστασης,β) να λάβουν τα μέτρα που κρίνουν κατάλληλα προκειμένου να αμβλύνουν τα γλωσσικά και πολιτιστικά εμπόδια, λ.χ.:- να ενθαρρύνουν την εκμάθηση τουλάχιστον δύο κοινοτικών γλωσσών και να ευαισθητοποιήσουν τους νέους, ιδίως ως προς την ιδιότητα του πολίτη της Ένωσης και το σεβασμό των πολιτιστικών και κοινωνικών διαφορών,- να ενθαρρύνουν τη γλωσσική και πολιτιστική προετοιμασία πριν από κάθε μέτρο κινητικότητας,γ) να προωθήσουν την ανάπτυξη διάφορων μηχανισμών χρηματοδοτικής στήριξης της κινητικότητας (επιδόματα, υποτροφίες, επιχορηγήσεις, δάνεια, κ.λπ.), και ιδίως:- να διευκολύνουν τη δυνατότητα μεταφοράς των υποτροφιών και των εθνικών ενισχύσεων,- να λάβουν τα δέοντα μέτρα ώστε να διευκολυνθούν και να απλουστευθούν οι διαδικασίες μεταφοράς και πληρωμής στο εξωτερικό των υποτροφιών και των λοιπών ενισχύσεων,δ) να λάβουν τα δέοντα μέτρα ώστε να προωθήσουν έναν ευρωπαϊκό χώρο τυπικών προσόντων, δηλαδή να μπορούν οι ενδιαφερόμενοι να αποδείξουν στις αρμόδιες αρχές του κράτους καταγωγής τους, ιδίως ακαδημαϊκές και επαγγελματικές, τους τίτλους και την εμπειρία που απέκτησαν στο κράτος υποδοχής. Αυτό θα μπορούσε να γίνει με την προώθηση των στόχων των ψηφισμάτων του 1992 και του 1996 σχετικά με τη διαφάνεια των τυπικών προσόντων και των πιστοποιητικών κατάρτισης, με την ενθάρρυνση της χρήσης του εγγράφου "Ευρωπαϊκό Βιβλιάριο κατάρτισης (Εuropass-formation)" που προβλέπεται στην απόφαση 1999/51/ΕΚ του Συμβουλίου της 21ης Δεκεμβρίου 1998 για την προώθηση των ευρωπαϊκών περιόδων εναλλασσόμενης κατάρτισης(16), συμπεριλαμβανομένης της μαθητείας, καθώς και του ευρωπαϊκού συμπληρώματος διπλωμάτων, καθώς και με την υλοποίηση των συμπερασμάτων του Ευρωπαϊκού Συμβουλίου της Λισσαβόνας, της 23ης και 24ης Μαρτίου 2000, ιδίως με την κατάρτιση ενός ευρωπαϊκού πλαισίου βασικών προσόντων και ενός κοινού ευρωπαϊκού υποδείγματος βιογραφικού σημειώματος.ε) να εξετάσουν σε ποιό βαθμό τα άτομα που αφορά η παρούσα σύσταση μπορούν να επωφεληθούν από τους μηχανισμούς στήριξης που παρέχονται στις ίδιες κατηγορίες προσώπων στη χώρα υποδοχής, όπως π.χ. τα χαμηλότερα ναύλα στις δημόσιες συγκοινωνίες, η χρηματική βοήθεια για τη στέγαση και τη διατροφή, η πρόσβαση στις βιβλιοθήκες και τα μουσεία, κ.λπ., εξαιρουμένων των παροχών κοινωνικής ασφάλισης· εν προκειμένω θα πρέπει να μελετηθεί η εισαγωγή μιας "κάρτας ατόμου υπό καθεστώς κινητικότητας".στ) να συμβάλλουν ώστε οι ενδιαφερόμενοι για την κινητικότητα να έχουν εύκολη πρόσβαση σε κάθε χρήσιμη πληροφορία σχετικά με τις δυνατότητες σπουδών, κατάρτισης, συμμετοχής σε εθελοντική δραστηριότητα, άσκησης δραστηριότητας εκπαιδευτικού ή εκπαιδευτού στα άλλα κράτη μέλη, επεκτείνοντας το έργο των εθνικών κέντρων πληροφόρησης σχετικά με την αναγνώριση ακαδημαϊκών τίτλων, του Ευρωπαϊκού Δικτύου Κέντρων Πληροφόρησης και του Europe Direct, ιδίως όσον αφορά:- τη βελτίωση της πληροφόρησης σχετικά με τις δυνατότητες και τις προϋποθέσεις πραγμάτωσης της διακρατικής κινητικότητας (ιδίως όσον αφορά τους μηχανισμούς χρηματοδοτικής στήριξης),- τη μέριμνα ώστε οι πολίτες να έχουν επίγνωση των δικαιωμάτων τους, βάσει του κανονισμού ΕΟΚ αριθ. 1408/71 και των υφισταμένων αμοιβαίων συμφωνιών, όσον αφορά την ασφαλιστική κάλυψη που διαθέτουν για το διάστημα που διαμένουν προσωρινά σε άλλο κράτος μέλος,- την ενθάρρυνση της κατάρτισης και της τακτικής ενημέρωσης των διοικητικώς υπευθύνων, όλων των επιπέδων, ως προς το κοινοτικό κεκτημένο στον τομέα της κινητικότητας,- τη συμμετοχή στις εργασίες δημιουργίας ευρωπαϊκής βάσης δεδομένων σχετικά με τις δυνατότητες απασχόλησης και μαθητείας, στο πλαίσιο αποκεντρωμένων διαδικασιών, με πλήρη εκμετάλλευση των υφισταμένων δομών και μηχανισμών όπως το Ευρωπαϊκό Δίκτυο Απασχόλησης (EURES),ζ) να λάβουν τα δέοντα μέτρα ώστε οι κατηγορίες ατόμων που αφορά η παρούσα σύσταση να μην αποτελούν αντικείμενο διακρίσεων στα κράτη μέλη καταγωγής τους σε σχέση με τις ίδιες κατηγορίες ατόμων που δεν πραγματοποιούν δραστηριότητα διακρατικής κινητικότητας,η) να λάβουν τα δέοντα μέτρα ώστε να αρθούν τα εμπόδια στην κινητικότητα υπηκόων τρίτων χωρών οι οποίοι πραγματοποιούν σπουδές ή κατάρτιση, συμμετέχουν σε εθελοντική εμπειρία, ασκούν δραστηριότητα εκπαιδευτικού ή εκπαιδευτού, στο πλαίσιο κοινοτικού προγράμματος, περιλαμβανομένων των προγραμμάτων Σωκράτης, Leonardo da Vinci και "Νεολαία",2. Μέτρα που αφορούν ειδικότερα τους σπουδαστές:α) να διευκολύνουν την αναγνώριση από το κράτος μέλος καταγωγής, για ακαδημαϊκούς σκοπούς, της περιόδου σπουδών που πραγματοποιήθηκε στο κράτος μέλος υποδοχής· γι' αυτό το σκοπό πρέπει να ενθαρρυνθεί η χρήση του συστήματος ECTS (European Credit Tranfer System - Ευρωπαϊκό Σύστημα Μεταφοράς Ακαδημαϊκών Μονάδων) το οποίο, βασιζόμενο στη διαφάνεια των προγραμμάτων σπουδών, εγγυάται την αναγνώριση των ακαδημαϊκών γνώσεων χάρη σε σύμβαση που συνάπτεται εκ των προτέρων μεταξύ του σπουδαστή και των εκπαιδευτικών ιδρυμάτων των χωρών καταγωγής και υποδοχής,β) επί πλέον, να λάβουν τα κατάλληλα μέτρα ώστε οι αποφάσεις των αρμόδιων αρχών σε θέματα ακαδημαϊκής αναγνώρισης να λαμβάνονται μέσα σε εύλογες προθεσμίες, να είναι αιτιολογημένες και να επιδέχονται διοικητικής ή/και δικαστικής προσφυγής,γ) να ενθαρρύνουν τα εκπαιδευτικά ιδρύματα να εκδίδουν συμπληρωματικό ευρωπαϊκό πιστοποιητικό ως διοικητικό παράρτημα του διπλώματος, με το οποίο θα περιγράφονται οι σπουδές που πραγματοποιήθηκαν ώστε να διευκολυνθεί η αναγνώρισή τους,δ) να ενθαρρύνουν μαθητές και σπουδαστές να πραγματοποιούν ένα μέρος των σπουδών τους σε άλλο κράτος μέλος, και να διευκολύνουν την αναγνώριση των περιόδων σπουδών τις οποίες οι μαθητές και σπουδαστές ολοκλήρωσαν σε άλλο κράτος μέλος,ε) να λάβουν ή να ενθαρρύνουν τα κατάλληλα μέτρα ώστε οι σπουδαστές να μπορούν να προσάγουν ευκολότερα την απόδειξη ότι διαθέτουν υγειονομική κάλυψη ή αντίστοιχη ασφάλιση προκειμένου να λάβουν την άδεια παραμονής,στ) να διευκολύνουν την ένταξη (ακαδημαϊκός προσανατολισμός, ψυχοπαιδαγωγική βοήθεια, κτλ.) του μετακινούμενου σπουδαστή στο εκπαιδευτικό σύστημα του κράτους μέλους υποδοχής καθώς και την επανένταξή του στο εκπαιδευτικό σύστημα του κράτους μέλους καταγωγής του, όπως αυτό συμβαίνει και στο πλαίσιο του προγράμματος Σωκράτης,3. Μέτρα που αφορούν ειδικότερα τα επιμορφωμένα άτομα:α) να προωθήσουν τον συνυπολογισμό, στο κράτος μέλος καταγωγής, της κατάρτισης που αποδεδειγμένως πραγματοποιήθηκε στο κράτος μέλος υποδοχής· για το σκοπό αυτό, πρέπει να ενθαρρυνθεί η χρήση μεταξύ άλλων του "Ευρωπαϊκού Βιβλιαρίου κατάρτισης (Εuropass-formation)",β) να ενθαρρύνουν την χρήση πιο διαφανών υποδειγμάτων για τα πιστοποιητικά επαγγελματικής κατάρτισης που αναφέρονται στο ψήφισμα του 1996 σχετικά με τη διαφάνεια των πιστοποιητικών επαγγελματικής εκπαίδευσης, καθώς και στις προτάσεις που υπέβαλε το Ευρωπαϊκό φόρουμ στον τομέα της διαφάνειας των επαγγελματικών προσόντων, προκειμένου:- να χορηγείται, μαζί με τα επίσημα εθνικά πιστοποιητικά, η μετάφρασή τους ή/και συμπληρωματικό ευρωπαϊκό πιστοποιητικό,- να ορίσουν εθνικά σημεία αναφοράς, αρμόδια να παρέχουν πληροφορίες σχετικά με τα εθνικά επαγγελματικά προσόντα,γ) να λάβουν τα δέοντα μέτρα, σύμφωνα με την κοινοτική και την εθνική τους νομοθεσία, ώστε τα άτομα που μεταβαίνουν σε άλλο κράτος μέλος για να παρακολουθήσουν αναγνωρισμένη κατάρτιση να μην υφίστανται εξαιτίας της μετακίνησής τους διακρίσεις όσον αφορά τη σχετική κοινωνική προστασία, περιλαμβανομένων των απαιτούμενων διοικητικών διατυπώσεων, όπως λ.χ. ιατρική περίθαλψη και άλλοι συναφείς τομείς,δ) να λάβουν τα δέοντα διοικητικά μέτρα ώστε να διευκολύνουν τη συγκέντρωση αποδείξεων ότι το άτομο που πραγματοποιεί περίοδο κατάρτισης σε άλλο κράτος μέλος διαθέτει όντως επαρκείς πόρους, όπως προβλέπεται στην οδηγία 90/364/ΕΟΚ του Συμβουλίου.4. Μέτρα που αφορούν ειδικότερα τους εθελοντές:α) να μεριμνήσουν ώστε οι εθνικές νομοθετικές και διοικητικές ρυθμίσεις να λαμβάνουν υπόψη την ιδιαιτερότητα της εθελοντικής δραστηριότητας,β) να προωθήσουν το συνυπολογισμό, στο κράτος μέλος καταγωγής, της εθελοντικής δραστηριότητας που πραγματοποιήθηκε στο κράτος μέλος υποδοχής, μέσω μιας βεβαίωσης συμμετοχής των ατόμων στα σχέδια εθελοντικής υπηρεσίας, η οποία θα περιγράφει την αποκτηθείσα πείρα, στο πλαίσιο του στόχου της υλοποίησης ενός κοινού ευρωπαϊκού υποδείγματος βιογραφικού σημειώματος,γ) να λάβουν τα δέοντα μέτρα, σύμφωνα με την κοινοτική και την εθνική τους νομοθεσία, ώστε οι εθελοντές και οι οικογένειές τους να μην υφίστανται διακρίσεις λόγω της κινητικότητας όσον αφορά τη σχετική κοινωνική προστασία, όπως λ.χ. την ιατρική περίθαλψη και την κοινωνική πρόνοια,δ) να λάβουν τα δέοντα μέτρα, στο πλαίσιο της εθνικής νομοθεσίας, ώστε η εγκεκριμένη εθελοντική δραστηριότητα να μην εξομοιώνεται με μισθωτή απασχόληση.5. Μέτρα που αφορούν ειδικότερα τους εκπαιδευτικούς και τους εκπαιδευτές:α) να λάβουν όσο είναι δυνατόν υπόψη τα προβλήματα των εκπαιδευτικών και εκπαιδευτών που πραγματοποιούν δραστηριότητες κινητικότητας περιορισμένης διάρκειας, που υπόκεινται στις νομοθεσίες πλειόνων κρατών μελών, και να ενθαρρύνουν τη σχετική συνεργασία,β) να λάβουν τα δέοντα μέτρα ώστε να διευκολύνουν την κινητικότητα των εκπαιδευτικών και των εκπαιδευτών προς ένα άλλο κράτος μέλος, λ.χ.:- προβλέποντας μηχανισμούς αναπλήρωσης των εκπαιδευτικών και εκπαιδευτών που βρίσκονται σε ευρωπαϊκή κινητικότητα,- μεριμνώντας για τη δημιουργία μηχανισμών που διευκολύνουν την ένταξή τους στο ίδρυμα υποδοχής,- εξετάζοντας το ενδεχόμενο της εισαγωγής ευρωπαϊκών περιόδων κατάρτισης, σύμφωνα με διαδικασίες καθοριζόμενες σε εθνικό επίπεδο, που διευκολύνουν την κινητικότητα,γ) να ενθαρρύνουν την εισαγωγή ευρωπαϊκής διάστασης στο επαγγελματικό περιβάλλον των εκπαιδευτικών και εκπαιδευτών, ιδίως:- στο περιεχόμενο των προγραμμάτων επιμόρφωσης των εκπαιδευτικών και εκπαιδευτών,- ενθαρρύνοντας τις επαφές μεταξύ των κέντρων επιμόρφωσης εκπαιδευτικών και εκπαιδευτών, που βρίσκονται σε άλλα κράτη μέλη, μεταξύ άλλων με τις ανταλλαγές και τις περιόδους πρακτικής άσκησης σε άλλο κράτος μέλος,δ) να προωθήσουν τον συνυπολογισμό της εμπειρίας ευρωπαϊκής κινητικότητας ως ενός από τα στοιχεία της σταδιοδρομίας των εκπαιδευτικών και εκπαιδευτών,II. ΚΑΛΟΥΝ τα κράτη μέλη:- να συντάξουν και να κοινοποιήσουν στην Επιτροπή, εντός δύο ετών από την έγκριση της παρούσας σύστασης, και εφ' εξής ανά διετία, έκθεση απολογισμού όσον αφορά τη δράση που ανέλαβαν σε ανταπόκριση στις προαναφερθείσες συστάσεις και στο Σχέδιο Δράσης για την κινητικότητα.III. ΚΑΛΟΥΝ την Επιτροπή:α) να συγκροτήσει ομάδα εμπειρογνωμόνων όπου θα εκπροσωπούνται όλα τα κράτη μέλη και θα περιλαμβάνει τους υπαλλήλους που θα είναι υπεύθυνοι για το συντονισμό, σε εθνικό επίπεδο, της εφαρμογής των συστάσεων αυτών και των μέτρων του Σχεδίου Δράσης για την κινητικότητα, προς ανταλλαγή πληροφοριών και εμπειριών,β) να συνεχίσει να συνεργάζεται με τα κράτη μέλη και τους κοινωνικούς εταίρους στο πλαίσιο, μεταξύ άλλων, του Ευρωπαϊκού Φόρουμ για τη διαφάνεια των επαγγελματικών προσόντων, προκειμένου να καταστεί δυνατή η ανταλλαγή ορθών πληροφοριών και εμπειριών όσον αφορά την εφαρμογή των μέτρων της παρούσας σύστασης,γ) να υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών το αργότερο δύο χρόνια και έξι μήνες μετά την έκδοση της παρούσας σύστασης, και εφ' εξής ανά διετία, αναλυτική περίληψη των εκθέσεων των κρατών μελών που αναφέρονται στο ως άνω μέρος ΙΙ και να περιλαμβάνει στην εν λόγω περίληψη αναφορά στους τομείς δραστηριότητας όπου ενδεχομένως απαιτείται κοινοτική δράση για την πλαισίωση των μέτρων που έχουν λάβει τα κράτη μέλη,δ) να μελετήσει τις διαδικασίες της εισαγωγής μιας κάρτας μαθητή/σπουδαστή/επιμορφωμένου ατόμου/εθελοντή στο πλαίσιο της Κοινότητας, που θα επιτρέπει στον κάτοχό της διάφορες εκπτώσεις κατά την περίοδο της κινητικότητάς του,ε) να καταρτίσει προτάσεις για τη βελτίωση της συνεργασίας σε θέματα προώθησης της διαφάνειας των προσόντων, ιδίως όσον αφορά την πρόσβαση στο Europass των τρίτων χωρών που συμμετέχουν σε κοινοτικά προγράμματα, καθώς και σε θέματα τίτλων ολοκλήρωσης της επαγγελματικής κατάρτισης,στ) να μελετήσει τα μέτρα που θα μπορούσαν να ληφθούν, σε συνεργασία με τα κράτη μέλη, ώστε να διεξάγεται ανταλλαγή πληροφοριών σχετικά με τις δυνατότητες εκπαίδευσης, κατάρτισης, συμμετοχής σε εθελοντική δραστηριότητα, άσκησης δραστηριότητας εκπαιδευτικού ή εκπαιδευτή στα άλλα κράτη μέλη.Βρυξέλλες, 10 Ιουλίου 2001.Για το Ευρωπαϊκό ΚοινοβούλιοΗ ΠρόεδροςN. FontaineΓια το ΣυμβούλιοΟ ΠρόεδροςD. Reynders(1) ΕΕ C 168 της 16.6.2000, σ. 25.(2) ΕΕ C 317 της 6.11.2000, σ. 53.(3) Γνώμη του Ευρωπαϊκού Κοινοβουλίου της 5ης Οκτωβρίου 2000 (δεν δημοσιεύθηκε ακόμα στην Επίσημη Εφημερίδα), κοινή θέση του Συμβουλίου της 19ης Ιανουαρίου 2001, (ΕΕ C 70 της 2.3.2001, σ. 1), απόφαση του Ευρωπαϊκού Κοινοβουλίου της 15ης Μαΐου 2001 (δεν δημοσιεύθηκε ακόμα στην Επίσημη Εφημερίδα) και απόφαση του Συμβουλίου της 26ης Ιουνίου 2001.(4) EE L 257 της 19.10.1968, σ. 13· οδηγία όπως τροποποιήθηκε τελευταία από την πράξη προσχώρησης του 1994.(5) ΕΕ L 317 της 18.12.1993, σ. 59.(6) ΕΕ L 180 της 13.7.1990, σ. 26.(7) ΕΕ C 371 της 23.12.2000, σ. 4.(8) EE L 149 της 5.7.1971, σελ. 2· κανονισμός όπως τροποποιήθηκε τελευταία από τον κανονισμό (ΕΚ) αριθ. 1399/1999 (ΕE L 164 της 30.6.1999, σελ. 1).(9) ΕΕ L 38 της 12.2.1999, σ. 1.(10) EE L 257 της 19.10.1968, σελ. 2· κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2434/92 (ΕΕ L 245 της 26.8.1992, σελ. 1).(11) ΕΕ L 19 της 24.1.1989, σ. 16.(12) EE L 209 της 24.7.1992, σ. 25· οδηγία όπως τροποποιήθηκε τελευταία από την οδηγία 2000/5/ΕΚ της Επιτροπής (ΕΕ L 54 της 26.2.2000, σ. 42).(13) ΕΕ C 49 της 19.2.1993, σ. 1.(14) ΕΕ C 224 της 1.8.1996, σ. 7.(15) ΕΕ C 195 της 6.7.1996, σ. 6.(16) ΕΕ L 17 της 22.1.1999, σ. 45.ΠΑΡΑΡΤΗΜΑΚΑΤΗΓΟΡΙΕΣ ΑΤΟΜΩΝ ΠΟΥ ΑΦΟΡΑ Η ΠΑΡΟΥΣΑ ΣΥΣΤΑΣΗΗ παρούσα σύσταση δεν αφορά τα άτομα που αναφέρονται κατωτέρω παρά μόνον στο βαθμό που μετακινούνται από ένα κράτος (κράτος καταγωγής) σ' ένα άλλο κράτος (κράτος υποδοχής) για μια προσωρινή διαμονή και επιστρέφουν στο κράτος καταγωγής στο τέλος της διαμονής τους. Τα εν λόγω άτομα διατηρούν τη νόμιμη κατοικία τους στο κράτος καταγωγής, όπως αυτή ορίζεται σύμφωνα με τη νομοθεσία κάθε κράτους μέλους.I. ΣπουδαστέςΤα άτομα που φοιτούν σε εκπαιδευτικά ιδρύματα όπως αυτά που αναφέρονται στο άρθρο 149 παράγραφος 2 τρίτη περίπτωση της συνθήκης,II. Επιμορφωνόμενα άτομαΤα άτομα τα οποία, ανεξάρτητα από την ηλικία τους και την επαγγελματική τους κατάσταση, ακολουθούν πρόγραμμα επαγγελματικής κατάρτισης, οποιουδήποτε επιπέδου, συμπεριλαμβανομένης της ανωτάτης παιδείας,III. ΕθελοντέςΤα άτομα, ιδιαίτερα τα άτομα νεαρής ηλικίας, τα οποία, στο πλαίσιο της "Ευρωπαϊκής εθελοντικής υπηρεσίας" του κοινοτικού προγράμματος "Νεολαία" ή στο πλαίσιο διακρατικών σχεδίων εθελοντικής υπηρεσίας παρομοίων με εκείνα της "Ευρωπαϊκής εθελοντικής υπηρεσίας", αναλαμβάνουν συγκεκριμένη, μη κερδοσκοπική και μη αμειβόμενη δραστηριότητα αλληλεγγύης, η οποία τα βοηθά να αποκτήσουν κοινωνικές και προσωπικές ικανότητες,IV. ΔιδάσκοντεςΤα άτομα που διδάσκουν σε εκπαιδευτικά ιδρύματα όπως αυτά που αναφέρονται στο άρθρο 149 παράγραφος 2 τρίτη περίπτωση της συνθήκης,V. ΕκπαιδευτέςΤα άτομα που παρέχουν κατάρτιση στο πλαίσιο εκπαιδευτικών ιδρυμάτων ή ιδρυμάτων επαγγελματικής κατάρτισης, όπως εκείνα που αναφέρονται στο άρθρο 150 παράγραφος 2 τέταρτη περίπτωση της συνθήκης ΕΚ, ή/και στο πλαίσιο κέντρων μαθητείας ή επιχειρήσεων.


Σύσταση απόφασης του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις για τη σύναψη συμφωνίας πολιτικού διαλόγου και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και των Δημοκρατιών Κεντρικής Αμερικής της Κόστα Ρίκα, του Ελ Σαλβαδόρ, της Γουατεμάλας, της Ονδούρας, της Νικαράγουας και του Παναμά, αφετέρου.


Avis juridique important

|

31980K3384

Σύσταση υπ' αριθ. 3384/80/ΕΚΑΧ της Επιτροπής, της 23ης Δεκεμβρίου 1980, στα κράτη μέλη, με την οποία παρατείνεται η κοινοτική επιτήρηση όσον αφορά τις εισαγωγές στην Κοινότητα ορισμένων προϊόντων σιδήρου και χάλυβα που προβλέπονται στη Συνθήκη περί ιδρύσεως της Ευρωπαϊκής Κοινότητας Άνθρακα και Χάλυβα προέλευσης τρίτων χωρών

Επίσημη Εφημερίδα αριθ. L 355 της 30/12/1980 σ. 0042

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


title: Σύσταση του Συμβουλίου, της 8ης Ιουλίου 2014 , σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου για το 2014

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               C 247/136

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Ιουλίου 2014
   σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2014 και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου για το 2014
   2014/C 247/26
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), ιδίως το άρθρο 9 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, εστιάζεται σε νευραλγικούς τομείς στους οποίους απαιτείται δράση ώστε να ενισχυθούν οι δυνατότητες αειφόρου ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο, με βάση τις προτάσεις της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στην εθνική τους πολιτική για την οικονομία και την απασχόληση.

               (3)

               Στις 29 Ιουνίου 2012, οι αρχηγοί κρατών και κυβερνήσεων των κρατών μελών ενέκριναν το Σύμφωνο για την Ανάπτυξη και την Απασχόληση, το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ευρωζώνης, αξιοποιώντας κάθε δυνατό μηχανισμό, μέσο και πολιτική. Αποφάσισαν σχετικά με τη δράση που πρέπει να αναληφθεί σε επίπεδο κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των ειδικών συστάσεων ανά χώρα.

               (4)

               Στις 9 Ιουλίου 2013, το Συμβούλιο εξέδωσε σύσταση (4) σχετικά με το Εθνικό Πρόγραμμα Μεταρρυθμίσεων του Ηνωμένου Βασιλείου για το 2013, παράλληλα με γνώμη του σχετικά με το επικαιροποιημένο Πρόγραμμα Σύγκλισης του Ηνωμένου Βασιλείου για την περίοδο 2012‐13 έως 2017‐18.

               (5)

               Στις 13 Νοεμβρίου 2013, η Επιτροπή εξέδωσε την Ετήσια Επισκόπηση της Ανάπτυξης, σημαίνοντας την έναρξη του Ευρωπαϊκού Εξαμήνου 2014 όσον αφορά τον συντονισμό των οικονομικών πολιτικών. Επίσης στις 13 Νοεμβρίου 2013, η Επιτροπή, βάσει του κανονισμού (EE) αριθ. 1176/2011, εξέδωσε την Έκθεση για τον Μηχανισμό Επαγρύπνησης, στην οποία προσδιόρισε το Ηνωμένο Βασίλειο ως ένα από τα κράτη μέλη για τα οποία θα πραγματοποιηθεί εμπεριστατωμένη επισκόπηση.

               (6)

               Στις 20 Δεκεμβρίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη και φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 5 Μαρτίου 2014, η Επιτροπή δημοσίευσε τα αποτελέσματα της εμπεριστατωμένης επισκόπησης που διεξήγαγε για το Ηνωμένο Βασίλειο, βάσει του άρθρου 5 του κανονισμού (ΕΕ) αριθ. 1176/2011. Η ανάλυση της Επιτροπής οδηγεί στο συμπέρασμα ότι το Ηνωμένο Βασίλειο εξακολουθεί να αντιμετωπίζει μακροοικονομικές ανισορροπίες, οι οποίες απαιτούν παρακολούθηση και δράση σε επίπεδο πολιτικής. Ειδικότερα, οι εξελίξεις στον τομέα της χρέωσης των νοικοκυριών, που συνδέονται με το υψηλό επίπεδο ενυπόθηκων δανείων και τα διαρθρωτικά χαρακτηριστικά της στεγαστικής αγοράς, καθώς και οι δυσμενείς εξελίξεις όσον αφορά τα μερίδια στις εξαγωγικές αγορές, εξακολουθούν να απαιτούν προσοχή. Οι κίνδυνοι στον στεγαστικό τομέα συνδέονται με τη διαρκή διαρθρωτική ανεπάρκεια στην προσφορά στέγασης. Οι εγγενείς περιορισμοί στην προσφορά, ιδίως στο Λονδίνο, και η σχετικά αργή ανταπόκριση της προσφοράς στην αύξηση της ζήτησης εξακολουθούν να συμβάλλουν στην αύξηση των τιμών των κατοικιών, ιδίως στο Λονδίνο και στις νοτιοανατολικές περιφέρειες, καθώς και να στρέφουν τους αγοραστές στη λήψη υψηλών ενυπόθηκων δανείων. Ενώ η μείωση των μεριδίων στις εξαγωγικές αγορές δεν φαίνεται να δημιουργεί βραχυπρόθεσμους κινδύνους, σε συνδυασμό με το έλλειμμα τρεχουσών συναλλαγών εξακολουθεί να αναδεικνύει διαρθρωτικές προκλήσεις. Οι τελευταίες συνδέονται με ελλείψεις σε δεξιότητες και υποδομές. Όσον αφορά τα δημόσια οικονομικά, το Ηνωμένο Βασίλειο δεν προβλέπεται να τηρήσει την ορισθείσα από το Συμβούλιο προθεσμία διόρθωσης του υπερβολικού ελλείμματος και η μέση ετήσια δημοσιονομική προσπάθεια δεν ικανοποιεί πλήρως τη σύσταση.

               (8)

               Στις 30 Απριλίου 2014, το Ηνωμένο Βασίλειο υπέβαλε το Εθνικό του Πρόγραμμα Μεταρρυθμίσεων για το 2014 και το Πρόγραμμα Σύγκλισης για το 2014. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (9)

               Δυνάμει του άρθρου 4 του πρωτοκόλλου (αριθ. 15) για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και Βορείου Ιρλανδίας, η υποχρέωση που υφίσταται βάσει του άρθρου 126 παράγραφος 1 της Συνθήκης για τη λειτουργία της Ευρωπαϊκής Ένωσης, περί αποφυγής των υπερβολικών δημοσιονομικών ελλειμμάτων, δεν ισχύει για το Ηνωμένο Βασίλειο. Το άρθρο 5 του πρωτοκόλλου προβλέπει ότι το Ηνωμένο Βασίλειο προσπαθεί να αποφεύγει τα υπερβολικά δημοσιονομικά ελλείμματα. Στις 8 Ιουλίου 2008, το Συμβούλιο αποφάσισε, σύμφωνα με το άρθρο 104 παράγραφος 6 της Συνθήκης για την ίδρυση της Ευρωπαϊκής Κοινότητας, ότι στο Ηνωμένο Βασίλειο υφίσταται υπερβολικό έλλειμμα.

               (10)

               Στόχος της δημοσιονομικής στρατηγικής που περιγράφεται στο Πρόγραμμα Σύγκλισης του 2014 είναι να ισοσκελιστεί ο κυκλικά προσαρμοσμένος τρέχων προϋπολογισμός μέχρι το τέλος της κυλιόμενης πενταετούς περιόδου η οποία λήγει το 2018‐19. Το Πρόγραμμα Σύγκλισης δεν περιλαμβάνει μεσοπρόθεσμο στόχο, όπως προβλέπεται από το Σύμφωνο Σταθερότητας και Ανάπτυξης. Το έλλειμμα γενικής κυβέρνησης εκτιμάται στο 5,0 % του ΑΕΠ για την περίοδο 2014‐15, σημειώνοντας πτώση από το μέγιστο 11,4 % του ΑΕΠ την περίοδο 2009‐10. Τούτο δεν συνιστά συμμόρφωση με την προθεσμία που έθεσε το Συμβούλιο για διόρθωση του υπερβολικού ελλείμματος. Σύμφωνα με το Πρόγραμμα Σύγκλισης, το υπερβολικό έλλειμμα θα διορθωθεί την περίοδο 2016‐17 στο 2,4 % του ΑΕΠ, δύο έτη μετά την προθεσμία που τέθηκε από το Συμβούλιο. Σύμφωνα με το Πρόγραμμα Σύγκλισης, το (εκ νέου υπολογισθέν) διαρθρωτικό έλλειμμα γενικής κυβέρνησης θα βελτιωθεί κατά 0,3 ποσοστιαίες μονάδες στο 4,4 % του ΑΕΠ κατά την περίοδο 2014‐15. Τα δημοσιονομικά σχέδια δεν είναι επαρκή για την επίτευξη της μέσης ετήσιας δημοσιονομικής προσπάθειας που προτάθηκε για τη διόρθωση του υπερβολικού ελλείμματος. Ως εκ τούτου, το Πρόγραμμα Σύγκλισης προβλέπει ετήσια βελτίωση του (εκ νέου υπολογισθέντος) διαρθρωτικού ισοζυγίου κατά 0,8 ποσοστιαίες μονάδες την περίοδο 2015‐16 και 1,3 ποσοστιαίες μονάδες την περίοδο 2016‐17. Συνολικά, το Πρόγραμμα Σύγκλισης είναι εν μέρει μόνο ευθυγραμμισμένο με τις απαιτήσεις του Συμφώνου Σταθερότητας και Ανάπτυξης.

               (11)

               Μέχρι σήμερα, η εξυγίανση πραγματοποιούνταν κυρίως με περικοπές δαπανών και, συνεπώς, θα μπορούσε να εξεταστεί η δυνητική αύξηση των εσόδων από τη διεύρυνση της φορολογικής βάσης. Το Ηνωμένο Βασίλειο παρουσιάζει υψηλό επίπεδο διαφυγόντων φόρων, ιδιαίτερα όσον αφορά την έμμεση φορολογία. Σύμφωνα με το Πρόγραμμα Σύγκλισης, η αναλογία χρέους προς ΑΕΠ προβλέπεται να αυξηθεί σε 93,1 % την περίοδο 2015‐16 πριν υποχωρήσει εκ νέου στο 86,6 % την περίοδο 2018‐19. Το μακροοικονομικό σενάριο του Ηνωμένου Βασιλείου στο οποίο στηρίζονται οι δημοσιονομικές προβλέψεις στο Πρόγραμμα Σύγκλισης, είναι εύλογο. Ενδεχόμενοι κίνδυνοι όσον αφορά τις δημοσιονομικές προβλέψεις προκύπτουν από τη μικρότερη του αναμενόμενου ανάπτυξη λόγω της περικοπής των μισθών που περιορίζει την ιδιωτική κατανάλωση και της αβεβαιότητας που αναστέλλει τις επενδύσεις. Ωστόσο, οι προβλέψεις συμφωνούν με τις εαρινές προβλέψεις των υπηρεσιών της Επιτροπής για το 2014, στις οποίες επίσης δεν προβλέπεται διόρθωση του υπερβολικού ελλείμματος εντός της ορισθείσας από το Συμβούλιο προθεσμίας. Επιπλέον, βάσει των προβλέψεων της Επιτροπής, η (διορθωμένη) μεταβολή στο διαρθρωτικό ισοζύγιο την περίοδο 2010‐2014 υπολείπεται κατά μέσο όρο κατά 0,6 % του ΑΕΠ ετησίως σε σύγκριση με τη σύσταση, ενώ επίσης προβλέπεται να υπολείπεται και το 2015. Με βάση την αξιολόγηση του Προγράμματος Σύγκλισης και τις προβλέψεις της Επιτροπής, σύμφωνα με τον κανονισμό (ΕΚ) αριθ. 1466/97, το Συμβούλιο εκτιμά ότι χρειάζονται πρόσθετα μέτρα για να διασφαλιστεί η συμμόρφωση προς τη σύσταση που διατυπώθηκε στο πλαίσιο της διαδικασίας υπερβολικού ελλείμματος.

               (12)

               Το Ηνωμένο Βασίλειο έλαβε μέτρα που συνδυάζουν τις πλευρές τόσο της ζήτησης όσο και της προσφοράς στον τομέα της στέγασης. Παρόλο που η προσφορά νέων ιδιοκτησιών αυξήθηκε, παραμένει χαμηλή και υπολείπεται σημαντικά της ζήτησης. Τούτο συνδυάζεται με χαμηλά επιτόκια και ευνοϊκότερους όρους για ενυπόθηκη δανειοδότηση (όπως υψηλότερα πολλαπλάσια στον λόγο «δάνειο/έσοδα») που αυξάνουν τις τιμές των κατοικιών σε ορισμένες περιοχές του Ηνωμένου Βασιλείου, ιδίως στο Λονδίνο. Η έλλειψη προσφοράς αποτέλεσε επί μακρόν διαρθρωτικό φαινόμενο και φαίνεται να παρατείνεται μεσοπρόθεσμα. Απαιτούνται μέτρα για την περαιτέρω ενίσχυση της προσφοράς κατοικιών, με τη θέσπιση κατάλληλων κινήτρων για την αύξηση της προσφοράς σε τοπικό επίπεδο. Οι αρχές θα πρέπει να συνεχίσουν να παρακολουθούν τις τιμές των κατοικιών και το χρέος λόγω ενυπόθηκων δανείων και να είναι έτοιμες να εφαρμόσουν κατάλληλα μέτρα, μεταξύ άλλων την προσαρμογή του προγράμματος «Help to Buy 2» (εγγύηση δανείων), εφόσον κριθεί αναγκαίο. Χρειάζεται να αυξηθεί η διαφάνεια στη χρήση και τον αντίκτυπο των μακροπροληπτικών ρυθμίσεων του στεγαστικού τομέα από την Επιτροπή Χρηματοπιστωτικής Πολιτικής, οι οποίες θα μπορούσαν να εφαρμοστούν στην αντιμετώπιση των υπερβολικών αυξήσεων στις τιμές των κατοικιών και στα χρέη λόγω ενυπόθηκων δανείων. Θα πρέπει να εξεταστούν μεταρρυθμίσεις στη φορολογία γης και ακινήτων ώστε να μειωθούν οι στρεβλώσεις στην στεγαστική αγορά.

               (13)

               Το Ηνωμένο Βασίλειο εξακολουθεί να αντιμετωπίζει τις προκλήσεις της ανεργίας και της υποαπασχόλησης, καθώς και τα ειδικά θέματα που σχετίζονται με την ανεργία των νέων. Υπάρχουν σημαντικές προκλήσεις όσον αφορά τον εφοδιασμό των νέων ανθρώπων με τις δεξιότητες και την εργασιακή εμπειρία που απαιτεί η αγορά εργασίας και την αύξηση της προσφοράς προγραμμάτων μαθητείας. Τούτο εξηγεί το γεγονός ότι η αξιοποίηση των μισθολογικών επιδοτήσεων που παρέχονται από το πρόγραμμα παροχής συμβάσεων εργασίας στους νέους («Youth Contract») παραμένει χαμηλότερη από την προβλεφθείσα. Η αγορά εργασίας πλήττεται από αναντιστοιχία δεξιοτήτων και οι αρχές επιδιώκουν την επανακατάρτιση του εργατικού δυναμικού ούτως ώστε να αντιμετωπιστούν τόσο η ανεργία όσο και η έλλειψη επαγγελματικών και τεχνικών δεξιοτήτων υψηλής ποιότητας. Ενώ υπήρξαν απόπειρες για τη βελτίωση της ποιότητας των προγραμμάτων μαθητείας, απαιτούνται ακόμη μεγαλύτερες προσπάθειες. Επιπλέον, το σύστημα προσόντων παραμένει πολυσύνθετο και χρειάζεται να απλουστευθεί ώστε να διευκολυνθεί η καθολική αναγνώριση και η μεγαλύτερη συμμετοχή των εργοδοτών.

               (14)

               Οι αρχές αντιμετωπίζουν το πρόβλημα των ανεπαρκών κινήτρων για εργασία, ιδίως για τους δικαιούχους κοινωνικών παροχών, με τη θέσπιση του προγράμματος «Universal Credit», το οποίο θα επιτρέπει στα άτομα να διατηρούν περισσότερα από τα επιδόματά τους καθώς αρχίζουν να απασχολούνται στην αγορά εργασίας. Το πρόγραμμα «Universal Credit» θα μπορούσε να έχει θετικά αποτελέσματα στην απασχόληση, αλλά η επιτυχία του θα εξαρτηθεί από την εφαρμογή του στην πράξη και από τις υπηρεσίες στήριξης, περιλαμβανομένης της αλληλεπίδρασης με άλλα είδη παροχών. Η έμφαση στην επιστροφή στην εργασία αντικατοπτρίζεται επίσης στον περιορισμό της ετήσιας αναπροσαρμογής πολλών παροχών που συνδέονται με την ηλικία εργασίας και φορολογικών εκπτώσεων σε 1 % ετησίως έως το 2016.

               (15)

               Το Ηνωμένο Βασίλειο εξακολουθεί να αντιμετωπίζει τις προκλήσεις στην αυξανόμενη απασχόληση των γονέων, βελτιώνοντας την πρόσβαση σε υψηλής ποιότητας και οικονομικώς προσιτές υπηρεσίες παιδικής μέριμνας. Εξακολουθεί να θεσπίζει προγράμματα που καθιστούν την παιδική μέριμνα οικονομικώς προσιτή για εργαζόμενους γονείς μερικής και πλήρους απασχόλησης, λαμβάνοντας υπόψη τα διαφορετικά επίπεδα αποδοχών. Ωστόσο, το κόστος της παιδικής μέριμνας παραμένει μεταξύ των υψηλότερων στην Ένωση και εξακολουθεί να δημιουργεί προβλήματα, ιδίως στο δεύτερο οικονομικά ενεργό μέλος των οικογενειών και στις μονογονεϊκές οικογένειες.

               (16)

               Όσον αφορά την πρόσβαση στη χρηματοδότηση, ενώ οι συνθήκες στις πιστωτικές αγορές βελτιώθηκαν το 2013, η πιστωτική επέκταση παραμένει ασθενής και χρειάζεται περισσότερος χρόνος για να αποδειχτεί η επιτυχία των εφαρμοζόμενων πολιτικών. Οι ΜΜΕ εξακολουθούν να αντιμετωπίζουν ιδιαίτερες προκλήσεις όσον αφορά την πρόσβασή τους στη χρηματοδότηση. Ενώ οι μεγάλες επιχειρήσεις μπορούν να χρηματοδοτούνται άμεσα από αγορές χονδρικής και να επωφελούνται από τις καλά ανεπτυγμένες χρηματοπιστωτικές υπηρεσίες που παρέχονται στο Ηνωμένο Βασίλειο, οι ΜΜΕ βασίζονται σε μεγάλο βαθμό στις τράπεζες για να λάβουν εξωτερική χρηματοδότηση. Έχει σημειωθεί ικανοποιητική πρόοδος στην υλοποίηση της σύστασης του προηγούμενου έτους για τον ανταγωνισμό στον τραπεζικό τομέα με την ίδρυση νέων τραπεζών οι οποίες αναφέρονται ως «challenger banks» (ένα τέτοιο παράδειγμα είναι η TSB η οποία ωστόσο δεν είναι ακόμη πλήρως ανεξάρτητη).

               (17)

               Τον Δεκέμβριο του 2013, το Ηνωμένο Βασίλειο δημοσίευσε ενημερωμένο Εθνικό Σχέδιο Υποδομών: μια μακροπρόθεσμη και στρατηγική προσέγγιση στον σχεδιασμό, τη χρηματοδότηση και τη θέση σε λειτουργία υποδομών. Το σχέδιο προβλέπει έναν «αγωγό» μακρόπνοης επένδυσης κεφαλαίων μέχρι το 2020 και πέραν αυτού, συνολικού ύψους 375 δισεκατ. στερλινών (περίπου 460 δισεκατ. ευρώ). Μεγάλο τμήμα του «αγωγού» (340 δισεκατ. στερλίνες, δηλαδή περίπου 420 δισεκατ. ευρώ) αφορά επενδύσεις στους τομείς της ενέργειας και των μεταφορών. Προβλέπεται ότι περίπου τα τρία τέταρτα της χρηματοδότησης θα προέλθουν από ιδιωτικές πηγές ενώ το υπόλοιπο από δημόσιους πόρους. Παρόλο που το σχέδιο αποτελεί ορθή πρωτοβουλία, εξακολουθούν να υπάρχουν ανησυχίες σχετικά με το σκέλος της χρηματοδότησης από τον ιδιωτικό τομέα, την κανονιστική ασφάλεια και την έγκαιρη έκδοση πολεοδομικής άδειας. Χρειάζονται αυστηροί μηχανισμοί που θα μετριάζουν τους κινδύνους χρηματοδότησης και εκτέλεσης ενώ παράλληλα θα διασφαλίζουν τη διαφάνεια στις προβλεπόμενες και τις υφιστάμενες δαπάνες για υποδομές.

               (18)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής του Ηνωμένου Βασιλείου. Αξιολόγησε το Εθνικό Πρόγραμμα Μεταρρυθμίσεων και το Πρόγραμμα Σύγκλισης. Έλαβε υπόψη όχι μόνο τη χρησιμότητά τους για την άσκηση βιώσιμης δημοσιονομικής και κοινωνικοοικονομικής πολιτικής στο Ηνωμένο Βασίλειο, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της παροχής στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις που διατυπώνει στο πλαίσιο του Ευρωπαϊκού Εξαμήνου αντικατοπτρίζονται στις συστάσεις 1 έως 6 κατωτέρω.

               (19)

               Βάσει της παρούσας αξιολόγησης, το Συμβούλιο εξέτασε το Πρόγραμμα Σύγκλισης του Ηνωμένου Βασιλείου και η γνώμη (5) του αντικατοπτρίζεται ιδίως στη σύσταση 1 κατωτέρω.

               (20)

               Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σύγκλισης. Οι συστάσεις που διατυπώνει βάσει του άρθρου 6 του κανονισμού (ΕΕ) αριθ. 1176/2011 αντικατοπτρίζονται στις συστάσεις 2, 3, 5 και 6 κατωτέρω,

         ΣΥΝΙΣΤΑΤΑΙ στο Ηνωμένο Βασίλειο να αναλάβει δράση κατά την περίοδο 2014‐2015, προκειμένου:

               1.

               Να ενισχύσει τη δημοσιονομική στρατηγική, καταβάλλοντας προσπάθειες διόρθωσης σε βιώσιμη βάση του υπερβολικού ελλείμματος σύμφωνα με τη σύσταση που εξέδωσε το Συμβούλιο στο πλαίσιο της διαδικασίας υπερβολικού ελλείμματος. Να επιδιώξει μια διαφοροποιημένη φιλοαναπτυξιακή προσέγγιση της δημοσιονομικής λιτότητας δίνοντας προτεραιότητα στις δαπάνες κεφαλαίου. Να συμβάλει στη δημοσιονομική εξυγίανση εξετάζοντας για τον σκοπό αυτό την αύξηση των εσόδων μέσω της διεύρυνσης της φορολογικής βάσης. Να αντιμετωπίσει τα διαρθρωτικά εμπόδια που συνδέονται με τις υποδομές, τις αναντιστοιχίες δεξιοτήτων και την πρόσβαση των ΜΜΕ στη χρηματοδότηση, ώστε να τονωθεί η ανάπτυξη των εξαγωγών εμπορευμάτων και υπηρεσιών.

               2.

               Να αυξήσει τη διαφάνεια στη χρήση και τον αντίκτυπο των μακροπροληπτικών ρυθμίσεων στον στεγαστικό τομέα από την Επιτροπή Χρηματοπιστωτικής Πολιτικής της Τράπεζας της Αγγλίας. Να αναπτύξει κατάλληλα μέτρα αντιμετώπισης των απότομων αυξήσεων των τιμών ακινήτων σε περιοχές που συμβάλλουν σημαντικά στην οικονομική ανάπτυξη του Ηνωμένου Βασιλείου, ιδίως στο Λονδίνο, και να μετριάσει τους κινδύνους που συνδέονται με τα μεγάλα χρέη λόγω ενυπόθηκων δανείων. Να παρακολουθεί το πρόγραμμα «Help to Buy 2» και να το προσαρμόζει, όπου απαιτείται, κατά το δέον. Να εξετάσει μεταρρυθμίσεις στη φορολογία γης και ακινήτων, περιλαμβανομένων μέτρων επαναξιολόγησης των ακινήτων, ώστε να μειωθούν οι στρεβλώσεις στη στεγαστική αγορά. Να συνεχίσει τις προσπάθειες αύξησης της προσφοράς στέγης.

               3.

               Να παραμείνει προσηλωμένο στο πρόγραμμα «Youth Contract», ιδίως βελτιώνοντας δεξιότητες που ανταποκρίνονται στις ανάγκες των εργοδοτών. Να διασφαλίσει τη συμμετοχή των εργοδοτών δίνοντας έμφαση στην αντιμετώπιση των αναντιστοιχίων δεξιοτήτων με την παροχή πιο εξειδικευμένων και υψηλότερου επιπέδου δεξιοτήτων και την προώθηση της προσφοράς προγραμμάτων μαθητείας. Να μειώσει τον αριθμό των νέων με περιορισμένες βασικές δεξιότητες.

               4.

               Να συνεχίσει τις προσπάθειες μείωσης της παιδικής φτώχειας στα νοικοκυριά με χαμηλά εισοδήματα διασφαλίζοντας ότι το πρόγραμμα «Universal Credit» και άλλες μεταρρυθμίσεις στον τομέα της κοινωνικής πρόνοιας θα αποφέρουν κατάλληλα οφέλη με σαφή κίνητρα εργασίας και υπηρεσίες υποστήριξης. Να βελτιώσει τη διαθεσιμότητα οικονομικά προσιτών και ποιοτικών υπηρεσιών παιδικής μέριμνας.

               5.

               Να συνεχίσει τις προσπάθειες για τη βελτίωση της διαθεσιμότητας τραπεζικής και μη τραπεζικής χρηματοδότησης για τις ΜΜΕ. Να διασφαλίσει την αποτελεσματική λειτουργία της Business Bank και να στηρίξει την αυξημένη παρουσία των νέων τραπεζών (challenger banks).

               6.

               Να δώσει συνέχεια στο Εθνικό Σχέδιο Υποδομών αυξάνοντας την προβλεψιμότητα των διαδικασιών προγραμματισμού και παρέχοντας σαφείς δεσμεύσεις χρηματοδότησης. Να διασφαλίσει διαφάνεια και λογοδοσία παρέχοντας συνεκτική και έγκαιρη πληροφόρηση σχετικά με την εφαρμογή του σχεδίου.

      Βρυξέλλες, 8 Ιουλίου 2014.

            Για το Συμβούλιο

            Ο Πρόεδρος

         P.C. PADOAN

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρήθηκαν για το 2014 με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  ΕΕ C 217 της 30.7.2013, σ. 93.

      (5)  Βάσει του άρθρου 9 παράγραφος 2 του κανονισμού (ΕΚ) αριθ. 1466/97.


title: 2014/478/ΕΕ: Σύσταση της Επιτροπής, της 14ης Ιουλίου 2014 , σχετικά με τις αρχές για την προστασία καταναλωτών και παικτών υπηρεσιών τυχερών παιχνιδιών σε απευθείας σύνδεση, καθώς και για την αποτροπή των ανηλίκων από τη συμμετοχή σε τυχερά παιχνίδια σε απευθείας σύνδεση  Κείμενο που παρουσιάζει ενδιαφέρον για τον ΕΟΧ

text:
               19.7.2014

               EL

               Επίσημη Εφημερίδα της Ευρωπαϊκής Ένωσης

               L 214/38

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 14ης Ιουλίου 2014
   σχετικά με τις αρχές για την προστασία καταναλωτών και παικτών υπηρεσιών τυχερών παιχνιδιών σε απευθείας σύνδεση, καθώς και για την αποτροπή των ανηλίκων από τη συμμετοχή σε τυχερά παιχνίδια σε απευθείας σύνδεση
   (Κείμενο που παρουσιάζει ενδιαφέρον για τον ΕΟΧ)

      (2014/478/ΕΕ)

   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Το 2011, η Επιτροπή διενήργησε δημόσια διαβούλευση σχετικά με την «Πράσινη Βίβλο για τα τυχερά παιχνίδια σε απευθείας σύνδεση στην εσωτερική αγορά»
                   (1). Προσδιόρισε κοινούς στόχους των κρατών μελών όσον αφορά τη ρύθμιση των υπηρεσιών τυχερών παιχνιδιών σε απευθείας σύνδεση και συνέβαλε στον εντοπισμό των βασικών τομέων προτεραιότητας για δράση της Ένωσης.

               (2)

               Στην ανακοίνωσή της με τίτλο «Προς ένα ολοκληρωμένο ευρωπαϊκό πλαίσιο για τα τυχερά παιχνίδια σε απευθείας σύνδεση» που εκδόθηκε στις 23 Οκτωβρίου 2012 (2)η Επιτροπή πρότεινε μια σειρά δράσεων με σκοπό την αντιμετώπιση των ρυθμιστικών, κοινωνικών και τεχνολογικών προκλήσεων των τυχερών παιχνιδιών σε απευθείας σύνδεση. Ειδικότερα, η Επιτροπή ανακοίνωσε ότι θα υποβάλει συστάσεις σχετικά με την προστασία των καταναλωτών στον τομέα των υπηρεσιών τυχερών παιχνιδιών σε απευθείας σύνδεση, στις οποίες περιλαμβάνεται η προστασία των ανηλίκων, και σχετικά με τις υπεύθυνες εμπορικές ανακοινώσεις για τις υπηρεσίες τυχερών παιχνιδιών σε απευθείας σύνδεση. Η παρούσα σύσταση αποσκοπεί να συνενώσει τα δύο αυτά θέματα και να βελτιώσει την προστασία των καταναλωτών και των παικτών και να αποτρέπει τους ανηλίκους από τα τυχερά παιχνίδια σε απευθείας σύνδεση. Η παρούσα σύσταση αποσκοπεί στο να εξασφαλίσει ότι τα τυχερά παιχνίδια εξακολουθούν να αποτελούν πηγή διασκέδασης, στους καταναλωτές παρέχεται ασφαλές περιβάλλον για τα τυχερά παιχνίδια και έχουν ληφθεί μέτρα για την αντιμετώπιση του κινδύνου οικονομικής ή κοινωνικής βλάβης και επίσης να καθορίσει τις ενέργειες που απαιτούνται για την αποτροπή των ανηλίκων από τα τυχερά παιχνίδια σε απευθείας σύνδεση.

               (3)

               Στο ψήφισμα της 10ης Σεπτεμβρίου 2013 σχετικά με τα τυχερά παιχνίδια σε απευθείας σύνδεση στην εσωτερική αγορά, το Ευρωπαϊκό Κοινοβούλιο (3) κάλεσε την Επιτροπή να διερευνήσει τη δυνατότητα διαλειτουργικότητας μεταξύ εθνικών μητρώων αυτοαποκλεισμού, να αυξήσει την ενημέρωση σχετικά με τους κινδύνους του εθισμού στα τυχερά παιχνίδια και να εξετάσει τη δυνατότητα υποχρεωτικών ελέγχων ταυτοποίησης τρίτων. Κάλεσε επίσης τους φορείς εκμετάλλευσης τυχερών παιχνιδιών σε απευθείας σύνδεση να παρέχουν υποχρεωτικά στον δικτυακό τόπο τυχερών παιχνιδιών πληροφορίες σχετικά με τις ρυθμιστικές αρχές, τις προειδοποιήσεις προς τους ανηλίκους και τη χρήση αυτοπεριορισμών. Επιπλέον, το Ευρωπαϊκό Κοινοβούλιο απηύθυνε έκκληση για τη θέσπιση κοινών αρχών για τις υπεύθυνες εμπορικές ανακοινώσεις. Συνέστησε να συμπεριλαμβάνονται στις εμπορικές ανακοινώσεις σαφείς προειδοποιήσεις σχετικά με τις συνέπειες της παθολογικής εξάρτησης από τα τυχερά παιχνίδια και τους κινδύνους του εθισμού στα τυχερά παιχνίδια. Οι εμπορικές ανακοινώσεις δεν θα πρέπει να προβάλλονται σε υπέρμετρο βαθμό ούτε σε περιεχόμενο που απευθύνεται ειδικά σε ανηλίκους ή σε περιπτώσεις που υφίσταται υψηλότερος κίνδυνος στόχευσης σε ανηλίκους.

               (4)

               Η Ευρωπαϊκή Οικονομική και Κοινωνική Επιτροπή κάλεσε επίσης την Επιτροπή να επέμβει για τη βελτίωση της προστασίας των καταναλωτών όσον αφορά τα τυχερά παιχνίδια σε απευθείας σύνδεση, και την προστασία των ανηλίκων (4).

               (5)

               Ελλείψει εναρμόνισης σε ενωσιακό επίπεδο, τα κράτη μέλη είναι, καταρχήν, ελεύθερα να θέτουν τους στόχους της πολιτικής τους σε σχέση με τα τυχερά παιχνίδια και να προσδιορίζουν το επίπεδο της επιδιωκόμενης προστασίας για τον σκοπό της προστασίας της υγείας των καταναλωτών. Το Δικαστήριο της Ευρωπαϊκής Ένωσης έχει παράσχει γενικές οδηγίες για την ερμηνεία των θεμελιωδών ελευθεριών της εσωτερικής αγοράς στον τομέα των τυχερών παιχνιδιών (σε απευθείας σύνδεση), λαμβάνοντας υπόψη τον ειδικό χαρακτήρα των δραστηριοτήτων τυχερών παιχνιδιών. Παρά το γεγονός ότι τα κράτη μέλη μπορούν να περιορίζουν ή να θέτουν όρια στη διασυνοριακή παροχή υπηρεσιών τυχερών παιχνιδιών σε απευθείας σύνδεση με βάση τους στόχους δημοσίου συμφέροντος που επιδιώκουν να προστατεύσουν, πρέπει παρ' όλα αυτά να αποδείξουν την καταλληλότητα και την αναγκαιότητα του εν λόγω μέτρου. Τα κράτη μέλη έχουν υποχρέωση να αποδείξουν ότι οι στόχοι δημοσίου συμφέροντος επιδιώκονται με συνεπή και συστηματικό τρόπο (5).

               (6)

               Το Δικαστήριο της Ευρωπαϊκής Ένωσης έχει θεσπίσει επίσης βασικούς κανόνες για τις εμπορικές ανακοινώσεις σχετικά με τις υπηρεσίες τυχερών παιχνιδιών και, ειδικότερα, για εκείνες που παρέχονται υπό συνθήκες μονοπωλίου. Η διαφήμιση την οποία χρησιμοποιεί ο φορέας του κρατικού μονοπωλίου πρέπει να είναι ποσοτικώς ελεγχόμενη και να περιορίζεται αυστηρώς σε ό,τι απαιτείται προκειμένου να κατευθυνθούν οι καταναλωτές προς τα ελεγχόμενα δίκτυα τυχερών παιχνιδιών. Αυτή η διαφήμιση δεν θα πρέπει να αποσκοπεί στην ενίσχυση της φυσικής ροπής των καταναλωτών προς τα τυχερά παιχνίδια μέσω της ενθάρρυνσης της ενεργού συμμετοχής τους σε αυτά, καθιστώντας μεταξύ άλλων κοινότυπα τα τυχερά παιχνίδια, ή ακόμα αυξάνοντας τη δύναμη έλξεως των τυχερών παιχνιδιών μέσω διαφημιστικών μηνυμάτων που προβάλλουν παραπλανητικώς σημαντικά κέρδη. Πρέπει ειδικότερα να γίνει διάκριση μεταξύ των στρατηγικών του δικαιούχου του μονοπωλίου οι οποίες έχουν ως μοναδικό σκοπό να πληροφορηθούν οι ενδεχόμενοι πελάτες την ύπαρξη των προϊόντων και αποσκοπούν στο να εξασφαλιστεί η δέουσα πρόσβαση σε τυχερά παιχνίδια με την κατεύθυνση των παικτών εντός ελεγχόμενων πλαισίων και των στρατηγικών εκείνων που υπαγορεύουν και ενθαρρύνουν την ενεργό συμμετοχή σε τέτοια παιχνίδια (6).

               (7)

               Η προστασία των καταναλωτών και της υγείας αποτελούν τους κύριους στόχους δημοσίου συμφέροντος των κρατών μελών εντός των εθνικών πλαισίων τους σε σχέση με τα τυχερά παιχνίδια, τα οποία στοχεύουν στην πρόληψη του εθισμού στα τυχερά παιχνίδια και στην προστασία των ανηλίκων.

               (8)

               Οι κανόνες και οι πολιτικές που τα κράτη μέλη έχουν θεσπίσει για την επιδίωξη στόχων δημοσίου συμφέροντος ποικίλλουν σημαντικά. Η δράση σε επίπεδο Ένωσης ενθαρρύνει τα κράτη μέλη να παρέχουν υψηλό επίπεδο προστασίας σε ολόκληρη την Ένωση, ιδίως υπό το πρίσμα των κινδύνων που συνδέονται με τα τυχερά παιχνίδια, που περιλαμβάνουν την ανάπτυξη κάποιου είδους διαταραχής που συνδέεται με τα τυχερά παιχνίδια ή άλλες αρνητικές προσωπικές και κοινωνικές συνέπειες.

               (9)

               Σκοπός της παρούσας σύστασης είναι να προστατευθεί η υγεία των καταναλωτών και των παικτών και, επομένως, επίσης να ελαχιστοποιηθεί η ενδεχόμενη οικονομική βλάβη που μπορεί να προκύψει από την παθολογική ή υπερβολική εξάρτηση από τα τυχερά παιχνίδια. Για το σκοπό αυτό, συνιστά αρχές για ένα υψηλό επίπεδο προστασίας των καταναλωτών, των παικτών και των ανηλίκων όσον αφορά τις υπηρεσίες τυχερών παιχνιδιών σε απευθείας σύνδεση. Κατά την προπαρασκευή της παρούσας σύστασης, η Επιτροπή βασίστηκε στις ορθές πρακτικές στα κράτη μέλη.

               (10)

               Οι υπηρεσίες τυχερών παιχνιδιών σε απευθείας σύνδεση προσφέρονται και χρησιμοποιούνται ευρέως. Τα τυχερά παιχνίδια σε απευθείας σύνδεση είναι μια δραστηριότητα παροχής υπηρεσιών με ετήσια έσοδα στην ΕΕ ύψους 10,54 δισεκατ. ευρώ το 2012. Οι τεχνολογικές εξελίξεις, η αύξηση της διαθεσιμότητας του διαδικτύου και η ευκολία που παρέχουν οι κινητές τεχνολογίες αποτελούν κινητήριους παράγοντες για την ανάπτυξη και την προσβασιμότητα σε τυχερά παιχνίδια σε απευθείας σύνδεση. Ωστόσο, μπορεί να πραγματοποιούνται παραπλανητικές επιλογές στις περιπτώσεις που οι πληροφορίες δεν είναι επαρκώς σαφείς ή διαφανείς. Επιπλέον, οι διαδικτυακοί παίκτες αναζητούν ανταγωνιστικές δυνατότητες συμμετοχής σε τυχερά παιχνίδια όποτε αντιλαμβάνονται ότι υφίστανται μη ελκυστικές προσφορές.

               (11)

               Υπάρχει ένα ευρύ φάσμα μέσων επικοινωνίας που συμβάλλει στην έκθεση σε εμπορικές ανακοινώσεις σχετικά με τα τυχερά παιχνίδια, όπως για παράδειγμα τα έντυπα μέσα, το διαφημιστικό ταχυδρομείο, τα οπτικοακουστικά μέσα επικοινωνίας, η διαφήμιση σε εξωτερικούς χώρους, καθώς και οι χορηγίες. Αυτό μπορεί να οδηγήσει στην προσέλκυση ευάλωτων ομάδων, όπως οι ανήλικοι, από τα τυχερά παιχνίδια. Παράλληλα, η εμπορική ανακοίνωση υπηρεσιών τυχερών παιχνιδιών σε απευθείας σύνδεση μπορεί να διαδραματίσει σημαντικό ρόλο στην καθοδήγηση των καταναλωτών προς μια προσφορά που επιτρέπεται και εποπτεύεται, για παράδειγμα με την προβολή της ταυτότητας του φορέα εκμετάλλευσης και τη συμπερίληψη ορθών πληροφοριών σχετικά με τα τυχερά παιχνίδια, περιλαμβανομένων των κινδύνων του εθισμού στα τυχερά παιχνίδια, καθώς και κατάλληλων προειδοποιητικών μηνυμάτων.

               (12)

               Ορισμένα άτομα που επιδίδονται σε τυχερά παιχνίδια αντιμετωπίζουν προβλήματα με τη συμπεριφορά τους σε βαθμό που έχει επιπτώσεις στο άτομο ή στην οικογένεια, ενώ άλλα έχουν υποστεί σοβαρή βλάβη λόγω παθολογικής εξάρτησης από τα τυχερά παιχνίδια. Εκτιμάται ότι 0,1-0,8 % του γενικού ενήλικου πληθυσμού παρουσιάζει διαταραχή που συνδέεται με τα τυχερά παιχνίδια και σε ένα επιπλέον ποσοστό της τάξης του 0,1-2,2 % παρατηρείται δυνητικά προβληματική συμμετοχή σε τυχερά παιχνίδια. (7) Ως εκ τούτου, απαιτείται μια προληπτική προσέγγιση για τις υπηρεσίες τυχερών παιχνιδιών σε απευθείας σύνδεση, προκειμένου αυτές να προσφέρονται και να προωθούνται με κοινωνικά υπεύθυνο τρόπο, ιδίως προκειμένου να διασφαλιστεί ότι τα τυχερά παιχνίδια παραμένουν πηγή ψυχαγωγίας και αναψυχής.

               (13)

               Οι ανήλικοι εκτίθενται συχνά σε τυχερά παιχνίδια, καθώς χρησιμοποιούν το διαδίκτυο, εφαρμογές κινητής επικοινωνίας και μέσα επικοινωνίας που προβάλλουν διαφημίσεις τυχερών παιχνιδιών, ενώ εκτίθενται και σε διαφημίσεις τυχερών παιχνιδιών σε εξωτερικούς χώρους. Επίσης παρακολουθούν ή παρευρίσκονται σε αθλητικές διοργανώσεις που χρηματοδοτούνται από συμφέροντα τυχερών παιχνιδιών ή στις οποίες προβάλλονται διαφημίσεις που επικεντρώνονται σε δραστηριότητες τυχερών παιχνιδιών. Ως εκ τούτου, η παρούσα σύσταση αποσκοπεί επίσης στην αποτροπή πρόκλησης βλαβών ή εκμετάλλευσης των ανηλίκων από τυχερά παιχνίδια.

               (14)

               Οι φορείς εκμετάλλευσης τυχερών παιχνιδιών σε απευθείας σύνδεση που είναι εγκατεστημένοι στην Ένωση κατέχουν σε ολοένα και μεγαλύτερο βαθμό πολλαπλές άδειες σε περισσότερα κράτη μέλη, τα οποία έχουν επιλέξει συστήματα βασισμένα στην αδειοδότηση σε σχέση με τη ρύθμιση του κλάδου των τυχερών παιχνιδιών. Οι φορείς αυτοί θα μπορούσαν να ωφεληθούν από μια πιο κοινή προσέγγιση. Επιπλέον, ο πολλαπλασιασμός των απαιτήσεων συμμόρφωσης μπορεί να οδηγήσει σε περιττή επανάληψη υποδομών και εξόδων, με αποτέλεσμα τον περιττό διοικητικό φόρτο για τις ρυθμιστικές αρχές.

               (15)

               Είναι σκόπιμο να κληθούν τα κράτη μέλη να προτείνουν κανόνες που θα παρέχουν στους καταναλωτές πληροφορίες σχετικά με τα τυχερά παιχνίδια σε απευθείας σύνδεση. Οι εν λόγω κανόνες θα πρέπει επίσης να αποτρέπουν την ανάπτυξη διαταραχών που συνδέονται με τα τυχερά παιχνίδια, να προλαμβάνουν την πρόσβαση των ανηλίκων σε εγκαταστάσεις τυχερών παιχνιδιών και να αποθαρρύνουν τους καταναλωτές από το να επωφελούνται από προσφορές που επιτρέπονται και, επομένως, είναι δυνητικά επιζήμιες.

               (16)

               Όπου ενδείκνυται, οι αρχές της παρούσας σύστασης δεν θα πρέπει να απευθύνονται μόνο στους φορείς εκμετάλλευσης αλλά και σε τρίτους, συμπεριλαμβανομένων των λεγόμενων «συνδεόμενων επιχειρήσεων», στις οποίες επιτρέπεται να προωθούν υπηρεσίες τυχερών παιχνιδιών σε απευθείας σύνδεση εξ ονόματος του φορέα εκμετάλλευσης.

               (17)

               Είναι σκόπιμο να ενημερώνονται καλύτερα οι καταναλωτές και οι παίκτες σχετικά με τις υπηρεσίες τυχερών παιχνιδιών σε απευθείας σύνδεση οι οποίες, σύμφωνα με το δίκαιο της Ένωσης, δεν επιτρέπονται σύμφωνα με το δίκαιο του κράτους μέλους όπου λαμβάνεται η υπηρεσία τυχερών παιχνιδιών σε απευθείας σύνδεση και επίσης να αναληφθεί δράση εναντίον των εν λόγω υπηρεσιών. Στο πλαίσιο αυτό, τα κράτη μέλη που δεν επιτρέπουν μια συγκεκριμένη υπηρεσία τυχερών παιχνιδιών σε απευθείας σύνδεση θα πρέπει να μην επιτρέπουν τις εμπορικές ανακοινώσεις για αυτού του είδους τις υπηρεσίες.

               (18)

               Η διαδικασία εγγραφής για το άνοιγμα ενός λογαριασμού παίκτη εξυπηρετεί τον σκοπό επαλήθευσης της ταυτότητας του προσώπου και διευκόλυνσης της παρακολούθησης της συμπεριφοράς του παίκτη. Είναι σημαντικό να σχεδιάζεται η εν λόγω εγγραφή με τέτοιο τρόπο ώστε να αποτρέπονται οι καταναλωτές από το να εγκαταλείπουν τη διαδικασία εγγραφής και να στρέφονται σε δικτυακούς τόπους τυχερών παιχνιδιών που δεν διέπονται από κανονιστικές ρυθμίσεις.

               (19)

               Παρά το γεγονός ότι η διαδικασία εγγραφής έχει θεσπιστεί με διαφορετικό τρόπο στα κράτη μέλη, ενίοτε με βήματα εκτός απευθείας σύνδεσης ή με χειροκίνητα βήματα κατά τη διαδικασία επαλήθευσης, τα κράτη μέλη θα πρέπει να διασφαλίζουν ότι είναι δυνατός ο αποτελεσματικός έλεγχος των στοιχείων ταυτοποίησης για την ολοκλήρωση της διαδικασίας εγγραφής.

               (20)

               Είναι σημαντικό να γίνονται μόνιμοι οι λογαριασμοί των παικτών μόνο αφού έχουν επικυρωθεί τα στοιχεία ταυτότητας που παρέχονται από τους παίκτες. Πριν καταστεί μόνιμος ένας λογαριασμός, είναι επιθυμητό να επιτρέπεται στους παίκτες η χρήση προσωρινών λογαριασμών. Λαμβανομένου υπόψη του χαρακτήρα τους, οι προσωρινοί λογαριασμοί θα πρέπει να έχουν μια σταθερή ονομαστική αξία και οι παίκτες δεν θα πρέπει να έχουν τη δυνατότητα να προβαίνουν σε ανάληψη των καταθέσεων ή των κερδών.

               (21)

               Προκειμένου να προστατεύονται οι παίκτες και τα χρήματά τους καθώς να διασφαλίζεται η διαφάνεια, θα πρέπει να εφαρμόζονται συγκεκριμένες διαδικασίες για την επαλήθευση των λογαριασμών παικτών που παραμένουν ανενεργοί για καθορισμένο διάστημα, καθώς και για το κλείσιμο ή τη διακοπή ενός λογαριασμού παίκτη. Επιπλέον, σε περίπτωση που διαπιστωθεί ότι το άτομο είναι ανήλικος, ο λογαριασμός παίκτη θα πρέπει να ακυρώνεται.

               (22)

               Όσον αφορά τις ενημερωτικές προειδοποιήσεις, όπου κρίνεται σκόπιμο, η επιλογή ενός χρονομέτρου θα πρέπει να διατίθεται στον παίκτη σε εμφανές σημείο κατά τη διάρκεια ενός γύρου τυχερού παιχνιδιού.

               (23)

               Όσον αφορά την υποστήριξη των παικτών, πέραν του καθορισμού ορίων κατάθεσης, θα μπορούσαν επίσης να παρέχονται στους παίκτες πρόσθετα μέτρα προστασίας, όπως η δυνατότητα καθορισμού ορίων ποσού στοιχήματος ή απωλειών.

               (24)

               Προκειμένου να προλαμβάνεται η ανάπτυξη διαταραχής που συνδέεται με τυχερά παιχνίδια, ο φορέας εκμετάλλευσης θα πρέπει επίσης, σε περίπτωση που παρατηρούνται αλλαγές στη συμπεριφορά απέναντι στα τυχερά παιχνίδια, να είναι σε θέση να κατευθύνει τον παίκτη να απέχει για κάποιο διάστημα ή να αποκλείει τον παίκτη. Σε αυτές τις περιπτώσεις, ο φορέας εκμετάλλευσης θα πρέπει να αναφέρει στον παίκτη τους λόγους για τα ανωτέρω, και να κατευθύνει τον παίκτη να αναζητήσει βοήθεια ή θεραπεία.

               (25)

               Οι φορείς εκμετάλλευσης είναι σημαντικοί χορηγοί αθλητικών ομάδων και διοργανώσεων στην Ευρώπη. Για την ενίσχυση της υπευθυνότητας των χορηγιών από παρόχους υπηρεσιών τυχερών παιχνιδιών σε απευθείας σύνδεση, οι σχετικές απαιτήσεις θα πρέπει να ορίζουν σαφώς ότι οι χορηγίες οφείλουν να είναι διαφανείς και να πραγματοποιούνται με υπεύθυνο τρόπο. Ειδικότερα, θα πρέπει να καθοριστούν σαφέστερες απαιτήσεις προκειμένου οι χορηγίες από φορείς εκμετάλλευσης τυχερών παιχνιδιών να μην επιδρούν ή επηρεάζουν αρνητικά τους ανηλίκους.

               (26)

               Είναι επίσης αναγκαίο να υπάρξει ευαισθητοποίηση σχετικά με τους εγγενείς κινδύνους των επικρατέστερων ιστοτόπων τυχερών παιχνιδιών, όπως η απάτη, που διαφεύγουν από κάθε είδος ελέγχου στο επίπεδο της Ένωσης.

               (27)

               Η αποτελεσματική εποπτεία είναι αναγκαία για την κατάλληλη προστασία των στόχων δημόσιου συμφέροντος. Τα κράτη μέλη θα πρέπει να ορίσουν αρμόδιες αρχές, να θεσπίσουν σαφείς κατευθυντήριες γραμμές για τους φορείς εκμετάλλευσης και να παρέχουν πληροφορίες εύκολα προσβάσιμες για τους καταναλωτές, συμπεριλαμβανομένων των ανηλίκων.

               (28)

               Οι κώδικες δεοντολογίας μπορούν να διαδραματίσουν σημαντικό ρόλο στην αποτελεσματική εφαρμογή και παρακολούθηση των αρχών της παρούσας σύστασης σχετικά με τις εμπορικές ανακοινώσεις.

               (29)

               Η παρούσα σύσταση δεν επηρεάζει την οδηγία 2005/29/ΕΚ του Ευρωπαϊκού Κοινοβουλίου και του Συμβουλίου (8), ούτε την οδηγία 93/13/ΕΟΚ του Συμβουλίου (9).

               (30)

               Η εφαρμογή των αρχών που ορίζονται στην παρούσα σύσταση προϋποθέτει την επεξεργασία δεδομένων προσωπικού χαρακτήρα. Ως εκ τούτου, εφαρμόζεται η οδηγία 95/46/ΕΚ του Ευρωπαϊκού Κοινοβουλίου και του Συμβουλίου (10) και η οδηγία 2002/58/ΕΚ του Ευρωπαϊκού Κοινοβουλίου και του Συμβουλίου (11),

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   I.   ΣΚΟΠΟΣ

               1.

               Συνιστάται στα κράτη μέλη να επιτύχουν ένα υψηλό επίπεδο προστασίας για τους καταναλωτές, τους παίκτες και τους ανηλίκους, μέσω της θέσπισης αρχών για τις υπηρεσίες τυχερών παιχνιδιών σε απευθείας σύνδεση και για τις υπεύθυνες εμπορικές ανακοινώσεις των εν λόγω υπηρεσιών, με σκοπό τη διαφύλαξη της υγείας καθώς και την ελαχιστοποίηση των ενδεχόμενων οικονομικών βλαβών που μπορεί να προκύψουν από την παθολογική εξάρτηση ή την υπερβολική συμμετοχή σε τυχερά παιχνίδια.

               2.

               Η παρούσα σύσταση δεν επηρεάζει το δικαίωμα των κρατών μελών να θεσπίζουν κανονιστικές ρυθμίσεις για τις υπηρεσίες τυχερών παιχνιδιών.

         II.   ΟΡΙΣΜΟΙ

               3.

               Για τους σκοπούς της παρούσας σύστασης, ισχύουν οι ακόλουθοι ορισμοί:

                           α)

                           ως «υπηρεσία τυχερών παιχνιδιών σε απευθείας σύνδεση» νοείται κάθε υπηρεσία που περιλαμβάνει το χρηματικό στοίχημα σε παιχνίδια τύχης, συμπεριλαμβανομένων εκείνων στα οποία υπεισέρχεται ο παράγοντας ικανότητα, όπως είναι οι λαχειοφόρες κληρώσεις, τα παιχνίδια καζίνο, τα παιχνίδια πόκερ και οι πράξεις στοιχηματισμού που προσφέρονται με οποιονδήποτε τρόπο εξ αποστάσεως, με ηλεκτρονικά μέσα ή κάθε άλλη τεχνολογία για τη διευκόλυνση της επικοινωνίας, και μετά από ατομικό αίτημα του αποδέκτη των υπηρεσιών·

                           β)

                           ως «καταναλωτής» νοείται κάθε φυσικό πρόσωπο το οποίο ενεργεί εκτός της εμπορικής, επιχειρηματικής, βιοτεχνικής ή ελεύθερης επαγγελματικής του δραστηριότητας·

                           γ)

                           ως «παίκτης» νοείται κάθε φυσικό πρόσωπο το οποίο διαθέτει λογαριασμό παίκτη στον φορέα εκμετάλλευσης και συμμετέχει στην υπηρεσία τυχερών παιχνιδιών σε απευθείας σύνδεση·

                           δ)

                           ως «λογαριασμός παίκτη» νοείται ο λογαριασμός που ανοίγει ο παίκτης και στον οποίο καταχωρούνται όλες οι συναλλαγές με τον φορέα εκμετάλλευσης·

                           ε)

                           ως «ανήλικος» νοείται κάθε πρόσωπο κάτω από το ελάχιστο όριο ηλικίας που καθορίζεται από την εφαρμοστέα εθνική νομοθεσία, για τη συμμετοχή σε υπηρεσία τυχερών παιχνιδιών σε απευθείας σύνδεση λόγω της ηλικίας του·

                           στ)

                           ως «φορέας εκμετάλλευσης» νοείται κάθε φυσικό ή νομικό πρόσωπο στο οποίο επιτρέπεται να παρέχει μια υπηρεσία τυχερών παιχνιδιών σε απευθείας σύνδεση, και κάθε πρόσωπο που ενεργεί εξ ονόματος ή για λογαριασμό του εν λόγω προσώπου·

                           ζ)

                           ως «εμπορική ανακοίνωση» νοείται κάθε μορφή ανακοίνωσης που αποσκοπεί στην προώθηση, άμεσα ή έμμεσα, των προϊόντων, των υπηρεσιών ή της εικόνας ενός φορέα εκμετάλλευσης·

                           η)

                           ως «χορηγία» νοείται η συμβατική σχέση μεταξύ ενός φορέα εκμετάλλευσης και ενός αποδέκτη της χορηγίας, στο πλαίσιο της οποίας ο φορέας εκμετάλλευσης παρέχει χρηματοδότηση ή άλλη στήριξη σε οποιαδήποτε αθλητική ή καλλιτεχνική εκδήλωση, οργάνωση, ομάδα ή άτομο, προκειμένου να εδραιωθεί μια σχέση μεταξύ της εικόνας, του εμπορικού σήματος ή των προϊόντων του φορέα εκμετάλλευσης και μια ιδιότητα χορηγίας, σε αντάλλαγμα εμπορικών ανακοινώσεων ή άλλων οφελών.

         III.   ΑΠΑΙΤΗΣΕΙΣ ΕΝΗΜΕΡΩΣΗΣ

               4.

               Οι ακόλουθες πληροφορίες θα πρέπει να προβάλλονται σε εμφανές σημείο στην αρχική σελίδα του δικτυακού τόπου τυχερών παιχνιδιών του φορέα εκμετάλλευσης και να είναι προσβάσιμες από όλες τις σελίδες του δικτυακού τόπου

                           α)

                           τα στοιχεία της εταιρείας ή άλλα μέσα με τα οποία διασφαλίζεται η ταυτοποίηση του φορέα εκμετάλλευσης και η επικοινωνία με αυτόν, συμπεριλαμβανομένων των εξής:

                                       i)

                                       επωνυμία της εταιρείας·

                                       ii)

                                       τόπο εγγραφής της σε μητρώο·

                                       iii)

                                       διεύθυνση ηλεκτρονικού ταχυδρομείου·

                           β)

                           η ένδειξη «απαγορεύεται η συμμετοχή ανηλίκων στα τυχερά παιχνίδια», η οποία υποδεικνύει το ελάχιστο όριο ηλικίας κάτω από το οποίο δεν επιτρέπεται η συμμετοχή σε τυχερά παιχνίδια·

                           γ)

                           το μήνυμα «συμμετέχετε υπεύθυνα», στο οποίο με ένα μόνο κλικ παρέχονται τα κάτωθι:

                                       i)

                                       πληροφορίες ότι τα τυχερά παιχνίδια μπορεί να είναι επιζήμια εάν δεν ελέγχονται·

                                       ii)

                                       πληροφορίες σχετικά με τα μέτρα στήριξης των παικτών στον δικτυακό τόπο·

                                       iii)

                                       τεστ αυτοαξιολόγησης προκειμένου οι παίκτες να ελέγχουν τη συμπεριφορά τους απέναντι στα τυχερά παιχνίδια·

                           δ)

                           σύνδεσμος προς έναν τουλάχιστον οργανισμό που παρέχει πληροφορίες και βοήθεια όσον αφορά διαταραχές που συνδέονται με τα τυχερά παιχνίδια.

               5.

               Οι όροι και οι προϋποθέσεις της συμβατικής σχέσης μεταξύ του φορέα εκμετάλλευσης και του καταναλωτή θα πρέπει να παρέχονται σαφώς και ευανάγνωστα. Θα πρέπει:

                           α)

                           να περιέχουν πληροφορίες τουλάχιστον σχετικά με τα χρονικά πλαίσια και τα όρια αναλήψεων από τον λογαριασμό παίκτη, κάθε χρέωση που αφορά τις συναλλαγές του λογαριασμού παίκτη και σύνδεσμο προς τα ισχύοντα ποσοστά απόδοσης για κάθε παιχνίδι·

                           β)

                           να γίνονται αποδεκτοί και να επιβεβαιώνονται από τον καταναλωτή κατά τη διαδικασία εγγραφής που αναφέρεται στο τμήμα V·

                           γ)

                           να διατίθενται με ηλεκτρονικά μέσα κατά τρόπο που επιτρέπει την αποθήκευση και ανάκτησή τους από τον καταναλωτή, και κάθε αλλαγή θα πρέπει να κοινοποιείται στον καταναλωτή.

               6.

               Τα κράτη μέλη θα πρέπει να διασφαλίζουν ότι στον καταναλωτή διατίθενται πληροφορίες σχετικά με τους κανόνες που αφορούν τα παιχνίδια και τα στοιχήματα που διατίθενται στον δικτυακό τόπο τυχερών παιχνιδιών του φορέα εκμετάλλευσης.

               7.

               Τα κράτη μέλη θα πρέπει να διασφαλίζουν ότι ο δικτυακός τόπος τυχερών παιχνιδιών του φορέα εκμετάλλευσης παρουσιάζει τα στοιχεία της ρυθμιστικής αρχής τυχερών παιχνιδιών, προκειμένου να αποδεικνύεται ότι ο φορέας εκμετάλλευσης έχει λάβει άδεια.

         IV.   ΑΝΗΛΙΚΟΙ

               8.

               Δεν θα πρέπει να επιτρέπεται σε ανηλίκους η συμμετοχή σε ιστότοπο τυχερών παιχνιδιών ή η κατοχή λογαριασμού παίκτη.

               9.

               Τα κράτη μέλη θα πρέπει να μεριμνούν ώστε ο φορέας εκμετάλλευσης να εφαρμόζει διαδικασίες για την αποτροπή των ανηλίκων από τη συμμετοχή σε τυχερά παιχνίδια, περιλαμβανομένων ελέγχων επαλήθευσης της ηλικίας κατά τη διαδικασία εγγραφής που αναφέρεται στο τμήμα V.

               10.

               Για την αποτροπή των ανηλίκων από την πρόσβαση σε δικτυακούς τόπους τυχερών παιχνιδιών, τα κράτη μέλη θα πρέπει να ενθαρρύνουν την προβολή συνδέσμων για προγράμματα γονικού ελέγχου στους δικτυακούς τόπους τυχερών παιχνιδιών.

               11.

               Τα κράτη μέλη θα πρέπει να μεριμνούν ώστε οι εμπορικές ανακοινώσεις για τις υπηρεσίες τυχερών παιχνιδιών σε απευθείας σύνδεση να μην βλάπτουν τους ανηλίκους ούτε να τους παρακινούν να θεωρούν τα τυχερά παιχνίδια ως φυσιολογικό στοιχείο των δραστηριοτήτων τους κατά τον ελεύθερο χρόνο τους.

               12.

               Οι εμπορικές ανακοινώσεις θα πρέπει να φέρουν σαφώς το μήνυμα «απαγορεύεται η συμμετοχή ανηλίκων στα τυχερά παιχνίδια», το οποίο θα υποδεικνύει το ελάχιστο όριο ηλικίας κάτω από το οποίο δεν επιτρέπεται η συμμετοχή σε τυχερά παιχνίδια.

               13.

               Τα κράτη μέλη δεν θα πρέπει να ενθαρρύνουν ούτε να διευκολύνουν τη μετάδοση ή προβολή των εμπορικών ανακοινώσεων

                           α)

                           στα μέσα επικοινωνίας ή γύρω από προγράμματα όπου το κοινό αναμένεται να αποτελείται κυρίως από ανηλίκους·

                           β)

                           σε δικτυακούς τόπους που απευθύνονται κυρίως σε ανηλίκους·

                           γ)

                           κοντά σε τοποθεσίες όπου οι ανήλικοι περνούν χρόνο κατά κανόνα και αναμένεται να αποτελούν το κύριο κοινό, όπου περιλαμβάνονται τουλάχιστον τα σχολεία.

               14.

               Οι εμπορικές ανακοινώσεις δεν θα πρέπει

                           α)

                           να εκμεταλλεύονται την απειρία ή έλλειψη γνώσεων από πλευράς των ανηλίκων·

                           β)

                           να χρησιμοποιούν εικόνες ανηλίκων ή νέων ατόμων ή εκστρατείες που είναι ιδιαίτερα ελκυστικές για τους ανηλίκους·

                           γ)

                           να είναι ελκυστικές για τους ανηλίκους ή τους νέους, με το να αντικατοπτρίζουν ή να συνδέουν τα τυχερά παιχνίδια με τις δραστηριότητες της κουλτούρας των νέων·

                           δ)

                           να υπαινίσσονται ότι η συμμετοχή σε τυχερά παιχνίδια σηματοδοτεί τη μετάβαση από την εφηβεία στην ενήλικη ζωή.

         V.   ΕΓΓΡΑΦΗ ΚΑΙ ΛΟΓΑΡΙΑΣΜΟΣ ΠΑΙΚΤΗ

               15.

               Τα κράτη μέλη θα πρέπει να διασφαλίζουν ότι η συμμετοχή ενός προσώπου σε μια υπηρεσία τυχερών παιχνιδιών σε απευθείας σύνδεση επιτρέπεται μόνο εάν ο παίκτης έχει εγγραφεί και διατηρεί λογαριασμό στον φορέα εκμετάλλευσης.

               16.

               Θα πρέπει να απαιτούνται οι ακόλουθες πληροφορίες κατά τη διαδικασία εγγραφής για το άνοιγμα ενός λογαριασμού παίκτη:

                           α)

                           ονοματεπώνυμο·

                           β)

                           διεύθυνση·

                           γ)

                           ημερομηνία γέννησης·

                           δ)

                           διεύθυνση ηλεκτρονικού ταχυδρομείου ή αριθμός κινητού τηλεφώνου.

               17.

               Η διεύθυνση ηλεκτρονικού ταχυδρομείου ή ο αριθμός κινητού τηλεφώνου που παρέχονται θα πρέπει να επαληθεύονται από τον παίκτη ή τον φορέα εκμετάλλευσης. Μέσω των στοιχείων αυτών θα πρέπει να είναι δυνατή η άμεση και αποτελεσματική επαφή και επικοινωνία μεταξύ του φορέα εκμετάλλευσης και του παίκτη.

               18.

               Θα πρέπει να πραγματοποιείται επαλήθευση των στοιχείων ταυτότητας του παίκτη. Στις περιπτώσεις που δεν είναι δυνατή ή δεν εφαρμόζεται άμεση ηλεκτρονική επαλήθευση, τα κράτη μέλη ενθαρρύνονται να διευκολύνουν την πρόσβαση σε εθνικά μητρώα, βάσεις δεδομένων ή άλλα επίσημα έγγραφα μέσω των οποίων οι φορείς εκμετάλλευσης θα πρέπει να επαληθεύουν τα στοιχεία ταυτότητας.

               19.

               Τα κράτη μέλη θα πρέπει να διασφαλίζουν ότι στις περιπτώσεις που δεν είναι δυνατή η επιτυχής επαλήθευση της ταυτότητας ή της ηλικίας του προσώπου, θα πρέπει να ακυρώνεται η διαδικασία εγγραφής για το άνοιγμα λογαριασμού παίκτη, περιλαμβανομένου του προσωρινού λογαριασμού.

               20.

               Τα κράτη μέλη ενθαρρύνονται να καθιερώσουν ηλεκτρονικά συστήματα ταυτοποίησης κατά τη διαδικασία εγγραφής.

               21.

               Τα κράτη μέλη θα πρέπει να μεριμνούν ώστε

                           α)

                           η διαδικασία εγγραφής να διευκολύνει την επαλήθευση της ταυτότητας, η οποία πρέπει να ολοκληρώνεται σε εύλογο διάστημα και να μην επιβαρύνει αδικαιολόγητα τους καταναλωτές ή τους φορείς εκμετάλλευσης·

                           β)

                           τα συστήματα εγγραφής να προβλέπουν εναλλακτικά μέσα για την επαλήθευση της ταυτότητας, ιδίως στις περιπτώσεις που ο καταναλωτής δεν διαθέτει εθνικό αναγνωριστικό αριθμό στο κράτος μέλος όπου απαιτείται αυτή η διαδικασία, ή σε περίπτωση προσωρινής μη διαθεσιμότητας των βάσεων δεδομένων.

               22.

               Τα κράτη μέλη θα πρέπει να διασφαλίζουν ότι οι παίκτες διαθέτουν:

                           α)

                           πρόσβαση σε προσωρινό λογαριασμό στον φορέα εκμετάλλευσης στον οποίο κατέχουν λογαριασμό έως την επιτυχή ολοκλήρωση της επαλήθευσης της ταυτότητας·

                           β)

                           μοναδικό αναγνωριστικό κωδικό χρήστη και κωδικό πρόσβασης, ή άλλο στοιχείο ασφαλείας για την πρόσβαση στον φορέα εκμετάλλευσης στον οποίο κατέχουν λογαριασμό.

               23.

               Τα κράτη μέλη θα πρέπει να εφαρμόζουν κανόνες:

                           α)

                           προκειμένου να διασφαλίζεται ότι τα χρηματικά ποσά των παικτών προστατεύονται και καταβάλλονται αποκλειστικά στον παίκτη, και ότι διατηρούνται χωριστά από τα ίδια κεφάλαια του φορέα εκμετάλλευσης·

                           β)

                           για την αποτροπή αθέμιτων συμπράξεων και μεταφορών χρηματικών ποσών μεταξύ των παικτών, συμπεριλαμβανομένων κανόνων σχετικά με την ακύρωση των μεταφορών ή την ανάκτηση χρηματικών ποσών από λογαριασμούς παικτών σε περίπτωση που διαπιστωθεί αθέμιτη σύμπραξη ή απάτη.

         VI.   ΔΡΑΣΤΗΡΙΟΤΗΤΑ ΚΑΙ ΥΠΟΣΤΗΡΙΞΗ ΠΑΙΚΤΩΝ

               24.

               Τα κράτη μέλη θα πρέπει να διασφαλίζουν ότι στο στάδιο εγγραφής στον δικτυακό τόπο τυχερών παιχνιδιών του φορέα εκμετάλλευσης ένας παίκτης έχει τη δυνατότητα να θέτει εξ ορισμού όρια χρηματικών καταθέσεων, καθώς και χρονικά όρια.

               25.

               Τα κράτη μέλη θα πρέπει να διασφαλίζουν ότι στον δικτυακό τόπο τυχερών παιχνιδιών του φορέα εκμετάλλευσης ένας παίκτης έχει ανά πάσα στιγμή εύκολη πρόσβαση στα εξής:

                           α)

                           στο υπόλοιπο του λογαριασμού παίκτη·

                           β)

                           στη λειτουργία υποστήριξης παικτών όσον αφορά την υπεύθυνη συμμετοχή σε τυχερά παιχνίδια μέσα από ηλεκτρονικές φόρμες ή μέσω προσωπικής επικοινωνίας όπου περιλαμβάνεται τουλάχιστον ζωντανή συζήτηση (live chat) και τηλέφωνο·

                           γ)

                           γραμμές βοήθειας προς οργανώσεις πληροφοριών και βοήθειας, όπως αναφέρεται στο σημείο 4 στοιχείο δ).

               26.

               Τα κράτη μέλη θα πρέπει να διασφαλίζουν ότι, στον δικτυακό τόπο ενός φορέα εκμετάλλευσης, είναι δυνατή εξ ορισμού η λήψη από τον παίκτη ενημερωτικών προειδοποιήσεων, σε τακτά διαστήματα, σχετικά με τα κέρδη και τις απώλειες κατά τη διάρκεια ενός παιχνιδιού ή στοιχήματος, και σχετικά με τον χρόνο που έχει διαρκέσει το παιχνίδι. Ο παίκτης θα πρέπει να επιβεβαιώνει την ενημερωτική προειδοποίηση και να μπορεί να διακόπτει ή να συνεχίζει τη συμμετοχή του στο τυχερό παιχνίδι.

               27.

               Τα κράτη μέλη θα πρέπει να διασφαλίζουν ότι στον δικτυακό τόπο τυχερών παιχνιδιών του φορέα εκμετάλλευσης ο παίκτης δεν έχει τη δυνατότητα

                           α)

                           να πραγματοποιεί καταθέσεις πέραν του ορίου χρηματικών καταθέσεων για το καθορισμένο χρονικό διάστημα·

                           β)

                           να συμμετέχει σε τυχερά παιχνίδια εάν στον λογαριασμό παίκτη δεν υπάρχουν τα αναγκαία χρηματικά ποσά για την κάλυψη του παιχνιδιού ή του στοιχήματος.

               28.

               Τα κράτη μέλη θα πρέπει να απαγορεύουν στον φορέα εκμετάλλευσης να παρέχει πίστωση στον παίκτη.

               29.

               Τα κράτη μέλη θα πρέπει να διασφαλίζουν ότι στον δικτυακό τόπο του φορέα εκμετάλλευσης ο παίκτης έχει τη δυνατότητα

                           α)

                           να μειώσει το όριο καταθέσεων, με άμεση ισχύ·

                           β)

                           να αυξήσει το όριο καταθέσεων. Η αίτηση θα πρέπει να τίθεται σε ισχύ μόνο τουλάχιστον εικοσιτέσσερις ώρες μετά το αίτημα του παίκτη·

                           γ)

                           να διακόπτει τη συμμετοχή και να αυτοαποκλείεται.

               30.

               Τα κράτη μέλη θα πρέπει να διασφαλίζουν ότι ο φορέας εκμετάλλευσης εφαρμόζει πολιτικές και διαδικασίες που διευκολύνουν την αλληλεπίδραση με τους παίκτες, σε περιπτώσεις που η συμπεριφορά τους απέναντι στα τυχερά παιχνίδια υποδεικνύει κίνδυνο ανάπτυξης διαταραχής που συνδέεται με τα τυχερά παιχνίδια.

               31.

               Τα κράτη μέλη θα πρέπει να διασφαλίζουν ότι ο φορέας εκμετάλλευσης τηρεί αρχείο, τουλάχιστον με τις καταθέσεις και τα κέρδη του παίκτη, για ορισμένο χρονικό διάστημα. Τα στοιχεία αυτά θα πρέπει να διατίθενται στον παίκτη κατόπιν αιτήματός του.

         VII.   ΔΙΑΚΟΠΗ ΣΥΜΜΕΤΟΧΗΣ ΚΑΙ ΑΥΤΟΑΠΟΚΛΕΙΣΜΟΣ

               32.

               Τα κράτη μέλη θα πρέπει να διασφαλίζουν ότι στον δικτυακό τόπο του φορέα εκμετάλλευσης ο παίκτης έχει ανά πάσα στιγμή τη δυνατότητα να ενεργοποιήσει τη διακοπή συμμετοχής ή τον αυτοαποκλεισμό από συγκεκριμένη υπηρεσία τυχερών παιχνιδιών σε απευθείας σύνδεση ή από όλους τους τύπους υπηρεσιών τυχερών παιχνιδιών σε απευθείας σύνδεση.

               33.

               Τα κράτη μέλη θα πρέπει να διασφαλίζουν ότι:

                           α)

                           η διακοπή συμμετοχής χρησιμεύει στον αποκλεισμό από τυχερά παιχνίδια για τουλάχιστον εικοσιτέσσερις ώρες·

                           β)

                           ο αυτοαποκλεισμός σε έναν φορέα εκμετάλλευσης είναι δυνατός για τουλάχιστον έξι μήνες.

               34.

               Τα κράτη μέλη θα πρέπει να διασφαλίζουν το κλείσιμο του λογαριασμού παίκτη στην περίπτωση αυτοαποκλεισμού.

               35.

               Τα κράτη μέλη θα πρέπει να διασφαλίζουν ότι η επανεγγραφή ενός παίκτη είναι δυνατή μόνο κατόπιν γραπτού ή ηλεκτρονικού αιτήματος του παίκτη και σε κάθε περίπτωση, μόνο μετά το πέρας της περιόδου αυτοαποκλεισμού.

               36.

               Τα κράτη μέλη θα πρέπει να εφαρμόζουν κανόνες σχετικά με τα αιτήματα ενδιαφερομένων τρίτων προς έναν φορέα εκμετάλλευσης για τον αποκλεισμό του παίκτη από έναν δικτυακό τόπο τυχερών παιχνιδιών.

               37.

               Τα κράτη μέλη ενθαρρύνονται να συστήσουν εθνικό μητρώο αυτοαποκλεισθέντων παικτών.

               38.

               Στις περιπτώσεις σύστασης εθνικών μητρώων αυτοαποκλεισθέντων παικτών, τα κράτη μέλη θα πρέπει να διευκολύνουν την πρόσβαση των φορέων εκμετάλλευσης στα εν λόγω μητρώα και να διασφαλίζουν ότι οι φορείς εκμετάλλευσης ανατρέχουν τακτικά σε αυτά τα μητρώα προκειμένου να αποτρέπουν τους αυτοαποκλεισθέντες παίκτες από το να συνεχίσουν να συμμετέχουν σε τυχερά παιχνίδια.

         VIII.   ΕΜΠΟΡΙΚΗ ΑΝΑΚΟΙΝΩΣΗ

               39.

               Τα κράτη μέλη θα πρέπει να μεριμνούν ώστε ο φορέας εκμετάλλευσης, εκ μέρους του οποίου πραγματοποιείται η εμπορική ανακοίνωση, να είναι σαφώς αναγνωρίσιμος.

               40.

               Όπου κρίνεται σκόπιμο, τα κράτη μέλη θα πρέπει να εξασφαλίζουν ότι οι εμπορικές επικοινωνίες για υπηρεσίες τυχερών παιχνιδιών σε απευθείας σύνδεση μεταφέρουν μηνύματα που περιλαμβάνουν τουλάχιστον τους κινδύνους για την υγεία που οφείλονται στον εθισμό στα τυχερά παιχνίδια, με εύχρηστο και διαφανή τρόπο.

               41.

               Οι εμπορικές ανακοινώσεις δεν θα πρέπει:

                           α)

                           να περιλαμβάνουν αβάσιμες δηλώσεις σχετικά με τις πιθανότητες νίκης ή τα κέρδη που μπορούν να αναμένουν οι παίκτες από τη συμμετοχή σε τυχερά παιχνίδια·

                           β)

                           να υπαινίσσονται ότι οι δεξιότητες μπορούν να επηρεάσουν την έκβαση ενός παιχνιδιού, όταν αυτό δεν ισχύει·

                           γ)

                           να ασκούν πίεση για συμμετοχή σε τυχερά παιχνίδια ή να δυσφημούν την αποχή μέσω του χρόνου, του τόπου ή της φύσης της εμπορικής επικοινωνίας·

                           δ)

                           να παρουσιάζουν τα τυχερά παιχνίδια ως κοινωνικώς ελκυστικά ή να περιέχουν μνείες από γνωστές προσωπικότητες ή διασημότητες που υπαινίσσονται ότι η συμμετοχή σε τυχερά παιχνίδια συμβάλλει στην κοινωνική επιτυχία·

                           ε)

                           να υπαινίσσονται ότι τα τυχερά παιχνίδια μπορούν να αποτελέσουν τη λύση για κοινωνικά, επαγγελματικά ή προσωπικά προβλήματα·

                           στ)

                           να υπαινίσσονται ότι τα τυχερά παιχνίδια μπορεί να είναι εναλλακτική λύση ως προς την απασχόληση, λύση για οικονομικά προβλήματα ή μια μορφή χρηματοοικονομικής επένδυσης.

               42.

               Τα κράτη μέλη θα πρέπει να μεριμνούν ώστε τα δωρεάν (play-for-fun) παιχνίδια που χρησιμοποιούνται στις εμπορικές ανακοινώσεις να υπόκεινται στους ίδιους κανόνες και τεχνικές προϋποθέσεις με τα αντίστοιχα επί πληρωμή (play for money) παιχνίδια.

               43.

               Οι εμπορικές ανακοινώσεις δεν θα πρέπει να στοχεύουν σε ευάλωτους παίκτες, ιδίως με τη χρήση μη ζητηθεισών εμπορικών ανακοινώσεων που απευθύνονται σε άτομα τα οποία έχουν αυτοαποκλειστεί από τα τυχερά παιχνίδια ή έχουν αποκλειστεί από τη λήψη υπηρεσιών τυχερών παιχνιδιών σε απευθείας σύνδεση λόγω εθισμού στα τυχερά παιχνίδια.

               44.

               Τα κράτη μέλη που επιτρέπουν τις μη ζητηθείσες εμπορικές ανακοινώσεις μέσω ηλεκτρονικού ταχυδρομείου θα πρέπει να διασφαλίζουν:

                           α)

                           ότι οι εν λόγω εμπορικές ανακοινώσεις είναι αναγνωρίσιμες σαφώς και αναμφισβήτητα·

                           β)

                           ότι ο φορέας εκμετάλλευσης τηρεί τα μητρώα «επιλεκτικής αποχής» στα οποία μπορούν να εγγράφονται τα φυσικά πρόσωπα που δεν επιθυμούν να λαμβάνουν τέτοιες εμπορικές ανακοινώσεις.

               45.

               Τα κράτη μέλη θα πρέπει να μεριμνούν ώστε οι εμπορικές ανακοινώσεις να λαμβάνουν υπόψη τον δυνητικό κίνδυνο της προωθούμενης υπηρεσίας τυχερών παιχνιδιών σε απευθείας σύνδεση.

         IX.   ΧΟΡΗΓΙΕΣ

               46.

               Τα κράτη μέλη θα πρέπει να μεριμνούν ώστε οι χορηγίες από φορείς εκμετάλλευσης να είναι διαφανείς και ο φορέας εκμετάλλευσης να μπορεί να αναγνωρίζεται σαφώς ως ο χορηγός.

               47.

               Οι χορηγίες δεν θα πρέπει να επηρεάζουν ή να επιδρούν αρνητικά στους ανηλίκους. Τα κράτη μέλη ενθαρρύνονται να διασφαλίζουν ότι:

                           α)

                           δεν επιτρέπεται η χορηγία διοργανώσεων που προορίζονται ή απευθύνονται κυρίως σε ανηλίκους·

                           β)

                           το προωθητικό υλικό του χορηγού δεν χρησιμοποιείται σε εμπορευματοποίηση που στοχεύει ή απευθύνεται κυρίως σε ανηλίκους.

               48.

               Τα κράτη μέλη θα πρέπει να ενθαρρύνουν τους χορηγούς να επαληθεύουν εάν η χορηγία επιτρέπεται, σύμφωνα με το εθνικό δίκαιο, στο κράτος μέλος στο οποίο θα λάβει χώρα η χορηγία.

         X.   ΕΚΠΑΙΔΕΥΣΗ ΚΑΙ ΕΝΗΜΕΡΩΣΗ

               49.

               Τα κράτη μέλη, και κατά περίπτωση από κοινού με τις οργανώσεις καταναλωτών και τους φορείς εκμετάλλευσης, καλούνται να οργανώνουν ή να προωθούν τακτικές εκστρατείες εκπαίδευσης και δημόσιας ευαισθητοποίησης, για την ευαισθητοποίηση των καταναλωτών και των ευάλωτων ομάδων, περιλαμβανομένων των ανηλίκων, σχετικά με τα τυχερά παιχνίδια σε απευθείας σύνδεση.

               50.

               Τα κράτη μέλη θα πρέπει να διασφαλίζουν ότι οι φορείς εκμετάλλευσης και η ρυθμιστική αρχή τυχερών παιχνιδιών ενημερώνουν τους αντίστοιχους υπαλλήλους τους, που ασχολούνται με δραστηριότητες που σχετίζονται με τα τυχερά παιχνίδια, σχετικά με τους κινδύνους που συνδέονται με τα τυχερά παιχνίδια σε απευθείας σύνδεση. Οι υπάλληλοι που αλληλεπιδρούν άμεσα με τους παίκτες θα πρέπει να είναι εκπαιδευμένοι ούτως ώστε να διασφαλίζεται ότι κατανοούν ζητήματα εθισμού στα τυχερά παιχνίδια και γνωρίζουν πώς πρέπει να τα αντιμετωπίζουν.

         XI.   ΕΠΟΠΤΕΙΑ

               51.

               Τα κράτη μέλη καλούνται να ορίσουν αρμόδιες ρυθμιστικές αρχές τυχερών παιχνιδιών κατά την εφαρμογή των αρχών που ορίζονται στην παρούσα σύσταση, για τη διασφάλιση και την παρακολούθηση, με ανεξάρτητο τρόπο, της αποτελεσματικής συμμόρφωσης με τα εθνικά μέτρα που λαμβάνονται για την υποστήριξη των αρχών που προβλέπονται στην παρούσα σύσταση.

         XII.   ΥΠΟΒΟΛΗ ΑΝΑΦΟΡΩΝ

               52.

               Τα κράτη μέλη καλούνται να κοινοποιήσουν στην Επιτροπή κάθε μέτρο που έχει ληφθεί σύμφωνα με την παρούσα σύσταση έως τις 19 Ιανουαρίου 2016, προκειμένου η Επιτροπή να είναι σε θέση να αξιολογήσει την εφαρμογή της παρούσας σύστασης.

               53.

               Τα κράτη μέλη καλούνται να συλλέγουν αξιόπιστα δεδομένα σε ετήσια βάση για στατιστικούς σκοπούς σχετικά με τα εξής:

                           α)

                           τα εφαρμοστέα μέτρα προστασίας των παικτών, ιδίως τον αριθμό των λογαριασμών παικτών (που άνοιξαν και έκλεισαν), τον αριθμό των αυτοαποκλεισθέντων παικτών, τα πρόσωπα που αντιμετωπίζουν διαταραχές συνδεόμενες με τυχερά παιχνίδια και τις καταγγελίες από παίκτες·

                           β)

                           τις εμπορικές ανακοινώσεις κατά κατηγορία και κατά είδος παράβασης των αρχών.

                     Τα κράτη μέλη καλούνται να κοινοποιούν τις πληροφορίες αυτές στην Επιτροπή, για πρώτη φορά, έως τις 19 Ιουλίου 2016.

               54.

               Η Επιτροπή θα πρέπει να αξιολογήσει την εφαρμογή της σύστασης έως τις 19 Ιανουαρίου 2017.

      Βρυξέλλες, 14 Ιουλίου 2014.

            Για την Επιτροπή

         Michel BARNIER

            Αντιπρόεδρος

      (1)  COM(2011) 128 τελικό

      (2)  COM(2012) 596 τελικό.

      (3)  P7_TA(2013)0348.

      (4)  2012/2322(INI).

      (5)  Υποθέσεις C-186/11 και C-209/11 Stanleybet International, C-316/07 Stoss & Others και εκεί παρατιθέμενη νομολογία.

      (6)  Υπόθεση C-347/09 Dickinger και Omer και εκεί παρατιθέμενη νομολογία.

      (7)  Έγγραφο πολιτικής Alice-RAP: Gambling: two sides of the same coin (Τυχερά παιχνίδια: οι δύο όψεις του ίδιου νομίσματος).

      (8)  Οδηγία 2005/29/ΕΚ του Ευρωπαϊκού Κοινοβουλίου και του Συμβουλίου, της 11ης Μαΐου 2005, για τις αθέμιτες εμπορικές πρακτικές των επιχειρήσεων προς τους καταναλωτές στην εσωτερική αγορά και για την τροποποίηση της οδηγίας 84/450/ΕΟΚ του Συμβουλίου, των οδηγιών 97/7/ΕΚ, 98/27/ΕΚ, 2002/65/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου («Οδηγία για τις αθέμιτες εμπορικές πρακτικές») (ΕΕ L 149 της 11.6.2005, σ. 22).

      (9)  Οδηγία 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (ΕΕ L 95 της 21.4.1993, σ. 29).

      (10)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).

      (11)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (ΕΕ L 281 της 23.11.1995, σ. 37).